
Gledano kalendarski, bila je to samo jedna od naših 66 godina; gledano, 
pak, događajno i sadržajno, 2015. godina doima se kao da su se u nju 
neopazice uvukle mnoge godine, nemjerljive sa samo 365 dana 

svrnem li se nakratko na minulu 
godinu, koja je svima nama u Ansam- 
blu LADO proletjela kao vihor, 
mnogo je razloga da nas retrospek- 
tivni pregled događanja ispuni pono- 
som, unatoč nezahvalnim vremenima 
u kojima se - kao i cijela kulturna 
branša - borimo s hirovitim tržišnim 
uvjetima. U proteklih 12 mjeseci 
uspješno smo ostvarili raznovrsne 
projekte, održali mnoge zapažene 
koncerte u dvoranama popunje- 
nima do posljednjeg mjesta, osvojili 
nagrade i priznanja i- ono najvažnije 
- redovito smo bili nagrađeni plje- 
skom, ovacijama i osmijesima svoje 
vjerne publike. Sve to, jednostavno, 
smatramo dobro obavljenim poslom i 
očuvanjem kontinuiteta naše kultu- 
rološke misije. 

Početak 2015. pamtit ćemo po 
sudjelovanju na svečanosti inaugu- 
racije prve hrvatske predsjednice 
Kolinde Grabar Kitarović, što je još 
jedna u niza potvrda naše nacionalne 
vrijednosti i nezaobilaznosti u tako 
uzvišenoj prigodi. Ponosni smo na 
obnovljenu suradnju s Hrvatskom 
glazbenom mladeži, koja nas zbli- 
žava sa srcima najmlađe publike, što 
smatramo zalogom za budućnost. 
Uslijedili su iznimno uspješni koriz- 
meni koncerti, od kojih posebno 
ističemo onaj humanitarnog karak- 
tera, u suradnji s Caritasom. LADO je 
oduvijek bio humanitarno osviješten 
i angažiran u projektima kojima se 
pruža ruka onima kojima je pomoć 
najpotrebnija. Osim suradnje s Cari- 
tasom, 2015. godine održan je i cjelo- 
večernji humanitarni plesni koncert 
u KD Vatroslava Lisinskog kojim je 
pružena potpora Hrvatskom Crve- 
nom križu u njegovim plemenitim 


aktivnostima. U Gradskom dram- 
skom kazalištu Gavella nastupili smo 
za udrugu Plavi telefon, a jedan od 
božićnih koncerata, onaj u Crkvi sv. 
Križa u zagrebačkom Sigetu, bio je 
potpora projektu Kluba Dobre vibra- 
cije, neprofitnoj udruzi koja pomaže 
djeci s teškoćama u razvoju. Na Sceni 
Amadeo Ladarice su, uz Orkestar 
Ansambla LADO, pjevale u čast 
Jadranki Gračanin Putnik. 

Kao rođenom Riječaninu bilo mi 
je iznimno drago što se LADO, nakon 
15 godina, vratio u riječki HNK Ivana 
pl. Zajca i cjelovečernjim plesnim 
programom ponovno osvojio srca 
primorske publike. Nisam se ni tru- 
dio skrivati zadovoljstvo i ponos tim 
dirljivim trenucima u mom rodnom 
gradu. 

Snimili smo i novi promotivni 
DVD, a objavili promotivni video 
naših Ladarica, snimljen u Muzeju 
»Staro selo" Kumrovec. Nismo zao- 
bišli ni mjesta posebne državne skrbi. 
Zahvaljujući Ministarstvu kulture, 
nastupali smo u Hrvatskoj Kostajnici, 
na Plitvicama, u Delnicama i Skra- 
dinu, gdje je LADO gostovao prvi put. 

Uspješnu ljetnu turneju zapo- 
čeli smo u Starom gradu u Solinu, 
nastupili smo na impresivnoj tvrđavi 
Svetog Mihovila u Šibeniku, a brojna 
publika toplo nas je pozdravljala na 
ljetnim pozornicama u Zadru, Ninu, 
Zagvozdu i Bibinjama, gdje je LADO 
također nastupio prvi put. Iz Makar- 
ske smo se vratili s nagradom Makar- 
skog kulturnog ljeta, nazvanom 
Osmijeh Biokova, dodijeljenom za 
svekoliki doprinos hrvatskoj kulturi. 

Jesenski dio koncertne sezone 
počeo je suradnjom s japanskim 
kulturnim društvom Mionokai i poča- 


UVODNIK 


snom konzulicom Republike Hrvatske 
u Japanu Jelenom Yamasaki. Zajednički 
koncert održan je u Maloj dvorani 
Vatroslava Lisinskog, a Jelena Yamasaki 
svojim je golemim entuzijazmom još 
jednom uspjela u misiji spajanja i nje- 
govanja hrvatske i japanske tradicijske 
kulture. 

Početkom studenoga Vokalisti Lada 
svečano su otvorili Festival hrvatske 
glazbe u Crkvi Svetoga Petra u Beču. 
Isti program, podbudnim okom našeg 
stalnog suradnika, maestra Joška 
Ćalete, Vokalisti su izveli u Crkvi sv. 
Marka na zagrebačkom Gornjem gradu 
i pred publikom u dvorani nove zgrade 
Muzičke akademije u Zagrebu, gdje je 
LADO također nastupio prvi put. 

Na godišnjim koncertima predstav- 
ljen je program ,,Hod kroz god" koji 
je obilježio desetu obljetnicu od pra- 
izvedbe. Zahvaljujući vizualizacijama 
umjetnika Zdenka Bašića, za tu je 
prigodu pripremljen u novom produk- 
cijskom ruhu. Svečani godišnji koncert 
bio je ujedno oproštaj s Ivanom Ivan- 
čanom, dugogodišnjim umjetničkim 
voditeljem Ansambla LADO, koji se 
zadnji put poklonio publici nakon više 
od 40 godina umjetničkog rada. Svo- 
jim predanim i strastvenim djelova- 
njem, idejama i umjetničkim vizijama 
kojima je godinama vodio Ansambl, 
Ivan Ivančan obilježio je cijelu jednu 
epohu Lada. Rastanak je bio dirljiv, a o 
Ivančanovim dojmovima o minulom 
radu i planovima za budućnost opšir- 
nije čitajte u ovom Godišnjaku. 

Kraj godine obilježili smo predstav- 
ljanjem nove koreografije , Dubrovačke 
kontradanse* legendarnog Branka 
Šegovića i tradicionalnim božićnim 
koncertima, a kao još jedno od velikih 
priznanja smatramo i stjecanje statusa 
Superbranda. 

U 2016. godini čekaju nas promjene 
u umjetničkom vodstvu Ansambla, 
što će, nedvojbeno, pridonijeti rađanju 
novih ideja i pristupa u dugogodišnjem 
djelovanju Ansambla LADO. Iskreno 
vjerujem da će to, uz već zacrtane, 
izazovne projekte, LADO dodatno 
učvrstiti na položaju jednog od najbo- 
ljih hrvatskih kulturnih i turističkih 
brendova. 

Minula godina ohrabruje nas da u to 
nepokolebljivo vjerujemo i da sav svoj 
kreativni i organizacijski potencijal 
usredotočimo na ostvarenje tog cilja. 

Odlikovana 


“Visoko odličje Aleksa 


si predao je 
k predsjednik Republike 


Hrvatske-dr. Ivo Josipovi 


Aleksandra Ptičar 


Dugogodišnja solistica Ansambla LADO 
Aleksandra Ptičar u veljači 2015. odlikovana je 
Redom Danice hrvatske s likom Marka Maru- 
lića. Predsjednik Ivo Josipović, posljednji put 
u funkciji predsjednika Republike Hrvatske, 
dodijelio je odlikovanja i priznanja zaslužnim 
pojedincima i udrugama, izrazivši im zahval- 
nost što su svojim djelovanjem i radom prido- 
nijeli ugledu i razvoju Hrvatske. 

Aleksandru Ptičar krasile su iznimne 
vokalne i plesne kvalitete kojima je izvodila 
solističke dionice kao što su ,Konavoske istre- 
salice", plesovi i pjesme zapadne Hercegovine, 
stari splitski i trogirski plesovi, mnogi napjevi 


Ladova svjetovnog, božićnog i korizmenoga 
glazbenog programa, ,Podravski svati“ i 
mnogi drugi. Popularizirajući hrvatsku kul- 
turnu baštinu, proputovala je Sjevernu i Južnu 
Ameriku, cijelu Europu, Rusiju i Ukrajinu, 
Indiju i Indoneziju, Japan i Australiju. Unatoč 
zahtjevnom i napornom poslu, uspješna je 
bila i u ulozi ponosne majke kćeri Martini. 

Na Godišnjem koncertu Lada, 2014. godine 
u zagrebačkom HNK, članovi Ansambla i 
publika oprostili su se od ladarice Aleksandre 
Ptičar koja je, nakon 34-godišnje profesio- 
nalne karijere i više od 3000 nastupa, otišla u 
mirovinu. (D. O.) 

VOUS REK 


1 hrvatske kulture 


Zagreb je 26. rujna pretvoren u veliku 
pozornicu na kojoj su se predstavili 
hrvatski i inozemni umjetnici raznih 
profila, podarivši tom prigodom posje- 
titeljima i građanima posve nov i neuo- 
bičajen doživljaj grada. Od 16 sati do 4 
ujutro zagrebačka verzija tog izvorno 
pariškog koncepta ujedno je označila i 
zatvaranje višemjesečne kulturne mani- 
festacije hrvatsko-francuske razmjene 
Rendez-vous, festival Francuske u Hrvat- 
skoj. 

U sklopu kulturno-umjetničke 
manifestacije Bijela noć, održane 
26. rujna, Vokalisti Lada i plesačica- 
pjevačica Ansambla Kristina Opačić 
Vrućina nastupili su na dvjema lokaci- 


jama. Program Bijele noći osmišljen je u 
suradnji sa zagrebačkim kulturnim insti- 
tucijama, među kojima je bio i LADO. 

U prostorijama Lada bila je izložena 
svjetlosno-zvučna instalacija pravokutno 
postavljenih žarulja ,Le Champ" autora 
Oliviera Claussa, koju su pjesmom u dva 
navrata pratili Vokalisti Lada. 

Tako upečatljiv spoj modernog i tradi- 
cionalnog mogli su doživjeti i posjetitelji 
palače HAZU u kojoj je plesačica-pjeva- 
čica Lada Kristina Opačić Vrućina — uz 
veliku svijetleću i zvučnu skulpturu 
»Anamorfoza III: Disperzija krijesnica" 
umjetnice Pascale Peyret - svojom izved- 
bom izložbi pridodala novu auditivnu 
dimenziju. (D. C.) 


Kristina Opačić 
Vrućina nekoliko 
= je puta publici 


365 DANA 


"Vrane ruke 
kuge Kajeo 

Zagreb, 8. svitaja 2015. 


Dvorana Ansambla LADO pretvorena je 
8. svibnja u pozornicu na kojoj je pred- 
stavljeno autorsko djelo »Vridne ruke 
Julije Kaleb" - pravo bogatstvo narodnih 
nošnji Ravnih kotara, koje su se za LADO 
izrađivale punih pet godina. O važnosti 
narodnih nošnji toga kraja govorile su 
dr. sc. Zorica Vitez i Ivanka Ivkanec, a 
plesači-pjevači Ansambla LADO izveli 
su koreografiju »Resti bolje moj zeleni 
bore" Vide Bagura. Tako su u toj poseb- 
noj prigodi dragocjenu nošnju predstavili 
mnogim zaljubljenicima u hrvatsku tra- 
dicijsku baštinu, okupljenima u dvorani 
Ansambla LADO. 

Nekoliko mjeseci poslije, 14. listopada, 
u istoj je dvorani predstavljena knjiga 
»Životni put Ivana Kačurova" Elvire 
Aričić i Ivana Kačurova, glazbenika, 
pedagoga, osnivača i voditelja mnogih 
folklornih ansambala u Hrvatskoj i ino- 
zemstvu. Ivan Kačurov otac je bivšeg 
Ladovog voditelja orkestra Gorana 
Kačurova, hrvatskoj javnosti poznatog 
kao osnivača klape Samoana na Novom 
Zelandu, u čijem su sastavu i Maori i 
Samoanci, a koja pridonosi zbližavanju 
novozelandskih Hrvata s domicilnim 
stanovništvom. (L. Z.) 

365 DANA 


Superioran 
kulturni brend 


Superbrands Hrvatska dodijelio je 
Ansamblu LADO 24. studenoga 2015. u 
Poppy showroomu Superbrands prizna- 
nje. Pritom je predstavio redizajnirano 
izdanje knjige čiju će naslovnicu slje- 
deće dvije godine krasiti detalj hrvatske 
narodne nošnje šestinskoga kraja, sni- 
mljene u riznici narodnih nošnji Ansam- 
bla LADO. 


" 


Svečanost su otvorile Ladarice (sasvim gore), a 
LADO je osvojio priznanje Superbrands (gore) 

Iako svake godine mnogi brendovi 
predano rade na svojem pozicioni- 
ranju na tržištu, samo je neke od 
njih Stručno vijeće Superbrands iz 
svijeta marketinga, medija i odnosa s 
javnošću ocijenilo visokom ocjenom 
i nagradilo počasnom titulom. Među 
njima je i Ansambl LADO. Brendovi 
su ocjenjivani po četirima najvažni- 
jim karakteristikama: pouzdanost, 
kvaliteta, razlika i emotivni učinak. 
Nakon ocjenjivanja svih članova 
Stručnog vijeća iskazana je ukupna 
ocjena za svaki brend. 

Ravnatelj Ansambla Krešimir 
Dabo tom je prigodom rekao kako 
ovo priznanje dodatno potvrđuje 
dosadašnji status jednog od značajni- 
jih kulturnih brendova u Hrvatskoj, 
ali je ujedno i iznimna motivacija 
za budućnost u kojoj takvu zavidnu 
poziciju na tržištu kulture treba 
zadržati i očuvati. Istaknuo je kako 
će LADO uvijek stremiti najboljem, 
dodatno osnažujući svoj položaj jed- 
nog od najboljih ambasadora hrvatske 
kulture u domovini i svijetu. (D. O.) 


Hypo Alpe-Adria-Bank d.d. na hrvatskom 
tržištu posluje od 1996. godine, nudeći 
financijske proizvode i usluge građanima, 
pravnim osobama i javnim institucijama. 
Nakon pripajanja Slavonske banke Osijek 
početkom 2009. godine, Hypo banka je 
nastavila s razvojem poslovanja te nudi 
bogat asortiman usluga i proizvoda u svim 
krajevima Hrvatske. Tako mreža Hypo 
banke danas obuhvaća 72 poslovnice s 
više od 270 bankomata, a više od 400.000 
klijenata koristi njezine financijske usluge. 
Kao odgovoran subjekt zajednice, 
Hypo banka kontinuirano razvija 
društveno odgovorne projekte i svojim 
poslovnim uspjesima nastoji otvarati 
nove mogućnosti za razvoj društva i 
poboljšanje kvalitete života. To se očituje 
i u nizu donacija i sponzorstava koje banka 
iz godine u godinu dodjeljuje različitim 
udrugama, institucijama i pojedincima. 
Hypo banka je posebno osjetljiva na 
očuvanje kulturne baštine i kulturnog 
stvaralaštva i ponosno daje svoj doprinos 
Ansamblu LADO, instituciji koja najvišom 
umjetničkom i produkcijskom razinom 
privlači pozornost domaće i svjetske 
javnosti i čuva kulturno naslijeđe za buduće 
naraštaje. (H. B.) 


( o Hypo 
S VAMA. UZ VAS. ZA VAS. 


LADO je 2015. prvi put 
nastupio u Skradinu 


S buđenjem proljeća počinje i sezona proljetnih koncerata Ansambla LADO. U seriji 
proljetnih koncerata neki od njih imaju posebno značenje. Za Ansambl je posebno važan 
bio nastup u Rijeci, u Hrvatskom narodnom kazalištu Ivana pl. Zajca, s obzirom na to da 
je od zadnjeg nastupa u tom gradu proteklo 15 godina. 

LADO u programiranju svojih turneja i koncertnih nastupa uvijek nastoji prihvatiti 
gostovanja u onim mjestima i gradovima u kojima ga publika još nije imala prilike gle- 
dati uživo. Ove je godine to bio živopisni gradić Skradin u šibenskom zaleđu, u kojem 
je LADO svojim nastupom otvorio Skradinsko kulturno ljeto. Upravo u sredinama gdje 
gostuje prvi put, LADO pobuđuje golemo zanimanje publike, ne samo u gradu u kojem 
nastupa, nego i u mnogim okolnim mjestima, za čije su stanovnike takva gostovanja 
prava kulturna poslastica. 

Prepuno gledalište na Trgu Male Gospe u Skradinu jošje jednom potvrdilo kako je 
dolazak Ansambla LADO u manje sredine, osobito ako je to prvi put, pravi blagdan za 
gledatelje željne vrhunskih nastupa. (V. D.) 


Rijeka 24. travnja HNK Ivana pl. Zajca 

Zagreb 27. travnja Koncertna dvorana Vatroslava Lisinskog 
Zagreb 9. svibnja Gradsko dramsko kazalište Gavella 
Rovinj 28. svibnja Tvornica duhana Rovinj 

Hrvatska Kostajnica 16. lipnja Stari Zrinski grad 

Plitvice 17. lipnja Ljetna pozornica 

Skradin 18. lipnja Ljetna pozornica 


365 DANA 


uljni 


išli k.d 


gi 


zari <a 


U povodu Tjedna Crvenoga križa i 50. 
obljetnice temeljnih načela prema kojima 
djeluje Međunarodni pokret Crvenog 

križa i Crvenog polumjeseca, Hrvatski 
Crveni križ i Ansambl narodnih plesova i 
pjesama Hrvatske LADO organizirali su 
potkraj travnja 2015. humanitarni koncert u 
Koncertnoj dvorani Vatroslava Lisinskog u 
Zagrebu, u kojemu su uživali mnogi ljubitelji 
tradicionalnih plesova i pjesama. 

Sav prihod od prodanih ulaznica utrošen 
je za ostvarenje humanitarnih programa 
Hrvatskoga Crvenog križa, kao što je 
pomoć socijalno ugroženim građanima, 
skrb za ljude s poplavljenih područja, pomoć 
ovisnicima, skrb za azilante, tražitelje azila i 
druge migrante. 

Budući da se suradnja Hrvatskog 
Crvenog križa i Ansambla LADO pokazala 
vrlo korisnom i opravdanom, planiramo 
je nastaviti, kako bi se uživanje u tradiciji 
i kulturnoj baštini, al i humanitarnom 
djelovanju proširilo na sve hrvatske krajeve. 

Hrvatski Crveni križ cijeni svaku pomoć, 
osobito u doba kad se - uz redovite 


aktivnosti - pruža vrlo zahtjevna pomoć 
izbjeglicama pri prolasku kroz Hrvatsku. 


LADO rado sudjeluje u 
humanitarnim akcijama 

GODIŠNJI KONCERTI 


Tradicijska baština 
kao turistički adut 


Ansambl LADO nastupio je 28. svibnja 2015. godine u Rovinju u sklopu 
održavanja jubilarne 100. sjednice Izvršnog vijeća Svjetske turističke orga- 
nizacije (UNWTO). Krovna turistička organizacija osnovana je pri Ujedi- 
njenim narodima radi praćenja i razvijanja turizma u svijetu. Dvjestotinjak 
sudionika, turističkih profesionalaca i ministara turizma pristiglih iz četr- 
deset zemalja svijeta od 27. do 29. svibnja imalo je prilike uživati u bogatom 
popratnom programu, od razgledavanja grada do uživanja u gastroenološ- 
kim specijalitetima. 
Vrhunac popratnog programa bila je gala večera za sve sudionike 28. 
svibnja, koju je svojim nastupom uveličao Ansambl LADO. Program se 
sastojao od dva dijela: predstavljanja tradicionalnih instrumenata iz različi- 
tih krajeva Hrvatske i klasičnih plesnih točaka. Pred profesionalnim turis- 
tičkim auditorijem iz svih krajeva svijeta LADO se jošjednom predstavio Nasvečanoj sjednici iMWTO-aokupilisuse 
kao kulturni ambasador svoje zemlje, promicatelj i čuvar hrvatske tradicije ministri turizma i turistički stručnjaci iz više 
i baštine na kojoj se uvelike temelji i hrvatska turistička ponuda. (D. C.) od 40 zemalja svijeta 


IN MEMORIAM 


Zbogom, Papa Kač 


U ponedjeljak, 7. prosinca, samo tri dječjih, preko omladinskih i odraslih 

mjeseca poslije promocije svoje knjige do veteranskih folklornih i glazbenih 

u dvorani Ansambla LADO, preminuo je skupina. Vodio je tridesetak zagrebačkih 

Ivan Kačurov. Naš dragi Papa Kač, kako kulturno-umjetničkih udruga, 

smo ga u Ladu zvali od milja, na svom pjevačkih zborova i grupa, tamburaških, 

je mukotrpnom životnom putu izrodne — mandolinskih i mješovitih orkestara 

Egejske Makedonije u Grčkoj, preko i folklornih ansambala, a pomagao u 

Bugarske i Makedonije dospio do svoje barem još toliko. Više od sedam godina 

nove, voljene domovine Hrvatske. djelovao je među moliškim Hrvatima humanitarne pomoći Hrvatskoj. 

Svoj jedinstveni glazbeni genij, taj u Italiji, a surađivao je i s folklorašima A najveći dar, svima nama, bila je beskrajna 
čovjek velikog i dobrog srca, svirač, pri hrvatskim katoličkim misijama u ljubav i dobrota koju je tako obilato dijelio 
plesač, pjevač, umjetnik i pedagog, Njemačkoj. Tijekom Domovinskog cijeloga svog života. Pokušajmo mu se u tome Ba 
podario je generacijama amatera, od rata angažirao se u prikupljanju i slanju barem malo približiti. (Ivan Ivančan) E SNENI 


piše LIVIJA ZGURIĆ 

GODIŠNJI KONCERTI 


nsambl LADO ove je godine 

proslavio 66. rođendan, a za 

tu je prigodu obnovljen glaz- 

beno-scenski program ,,Hod 

kroz god". Riječ je o svojevr- 

snom scenskom putovanju hrvatskim obi- 

čajima i blagdanima tijekom jedne godine, 

uprizorenom plesnim koreografijama i 

napjevima koje Ansambl LADO tradicio- 

nalno njeguje u svom repertoaru. Publika 

je mogla vidjeti raznovrsne prikaze, od 

poklada i korizmenih običaja do Uskrsa, 

od Jurjeva i Duhova do Ivanja, od Velike 

Gospe preko žetvenih i svadbenih običaja 
do Božića. 

U svaki od tih blagdanskih trenutaka 

u godini publiku je uvodio glas naratora, 

glumca Adama Končića, koji je recitirao 


Delnice 15. studenog 
Zagreb 18. studenog 
Zagreb 22. studenog 
Varaždin 26. studenog 


Bareljef koji prikazuje dijelove nošnji u vrtnji s izrezbarenim tradicijskim motivima rad je 
nagrađivanog zagrebačkog akademskog kipara Hrvoja Dumančića 


LADO GODIŠNJAK 2015. 


tekstove Tvrtka Zebeca, našeg suradnika 
s Instituta za etnologiju i folkloristiku, uz 
glazbenu podlogu prožetu tradicionalnim 
glazbenim elementima koju potpisuje 
glazbeni dvojac HR Electro — umjetnik 
Ansambla LADO Boris Harfman i Hrvoje 
Crnić Boxer. 


Program ,Hod kroz god" ove je godine 
repriziran u povodu desete godišnjice 
izvedbe i prikazan je u novom produkcij- 
skom ruhu, za koje se svojim video ilustra- 
cijama pobrinuo umjetnik Zdenko Bašić. 
Ansambl LADO uvijek u svoje pro- 
grame nastoji uvrstiti i edukativne ele- 
mente. Ovaj je put bio zastupljen i dio 
hrvatske zaštićene nematerijalne baštine 


Dom sportova 

KD Vatroslava Lisinskog 
Hrvatsko narodno kazalište 
Hrvatsko narodno kazalište 


s popisa UNESCO-a, primjerice Kastavski 
zvončari, Za križen, Slavonske kraljice i 
dvoglasje tijesnih intervala Istre i Hrvat- 
skoga primorja. 


Tim koncertima, tradicionalno održava- 
nima u studenome, svoju 41 godinu dugu 
umjetničku karijeru završio je umjetnički 
voditelj Ansambla LADO Ivan Ivančan. 
Program ,Hod kroz god" jedan je od tri- 
desetak cjelovečernjih programa koje je 
osmislio tijekom svoje duge umjetničke 
karijere. 

Kraj koncerta obilježio je prilog Zrinke 
Turalije Kurtak u kojem su bili prikazani 
i video isječci s početka umjetničkog dje- 
lovanja Ivana Ivančana i razgovor s nekim 
od njegovih najbližih suradnika. Nakon 
prikazanog priloga publika je velikim plje- 
skom ispratila najdugovječnijeg umjetnič- 
kog direktora i Ansambl LADO. 


Na svečanom godišnjem koncertu 
Ansambla LADO predstavljeni su običaji 
raznih hrvatskih regija 


GODIŠNJI KONCERTI 


Videoilustracije Zdenka Bašića predstavile su 
program u novom produkcijom formatu 

LADO 


je moj život 


Odlazak u mirovinu 
umjetničkog voditelja 
samo je početak 
njegova novog 
kreativnog ciklusa, ali 

i ponosno osvrtanje 

na prijeđeni put u 
kojem je s Ansamblom 
LADO doživio najljepše 
trenutke u životu 


piše ŽELJKO ŽUTELIJA 
snimke ARHIVA ANSAMBLA LADO, 
ROBERT GAŠPERT, MARTINA KENJI 


Ivan Ivančan proputovao je 
s Ansamblom LADO cijeli svijet 

oš jedan mladić koji odlazi u pri- 

jevremenu mirovinu, pomislih s 

podosta prešućenog  prijekora, 

sjedeći nasuprot svog mladolikog 

sugovornika Ivana Ivančana u 

njegovu uredu u prostorijama 
Ansambla LADO. Ipak, već nakon samo 
nekoliko minuta razgovora, potvrđuje se 
staro pravilo kako mladolik izgled može 
biti varljiva kategorija: s više od 40 godina 
staža, provedenog u Ansamblu LADO, i za 
svakog radoholičara neočekivanog isko- 
raka u sedmo desetljeće života, Ivančan 
je titulu umjetničkog ravnatelja odlučio 
zamijeniti statusom penzića. Zakonski 
nimalo prijevremenog, za neupućene 
možda ipak malo preranog, ali i na to ima 
spreman odgovor: 

»Tek ću se sada zdušno posvetiti svemu 
onome što za radnog vijeka zbog vječi- 
tog nedostatka vremena nisam uspije- 
vao. Iako mi se čini da sam većinu svojih 
maštanja, snova, želja i ambicija ostvario 
tijekom ta četiri desetljeća rada, osobito 
posljednje 24 godine otkako sam bio 
umjetnički ravnatelj Ansambla LADO, još 
je mnogo toga što priželjkujem napraviti. 
Motiva i energije mi ne nedostaje, pa vje- 
rujem da je mirovina samo početak jednog 
novog kreativnog ciklusa." 


Odlazak u mirovinu gotovo redovito prate 
dvojake emocije: osjećaj rasterećenja od 
svakidašnjih napetosti i olakšanje što 
je jedan dug i častan profesionalni put 
uspješno priveden kraju, ali i žal nemino- 
van za kraj svakog putovanja. Osvrćući se 
na minule godine, Ivančan kaže: 


»Imao sam mnogo sreće. Radio sam 
posao koji sam volio, budio sam se s ugod- 
nim mislima kako odlaskom na svoje 
radno mjesto hitam ususret izazovima 
koje mi je taj posao pružao. Bio sam svje- 
stan da vrlo malo ljudi ima takav privilegij 
i sreću. Iako bavljenje folklorom u ranoj 
mladosti nije bio moj prvi izbor - više su 
me privlačile zabave, djevojke, sviranje, 
izlasci, ples i tulumarenja — ipak su okol- 
nosti presudile u korist folklora. Bio sam 
dijete razvedenih roditelja, a moj očuh, dr. 
Ante Tošić iz Cetinske krajine, izvanserij- 
ski liječnik i humanist, koji me praktički 
odgojio, usmjeravao me prema studiju 
medicine priželjkujući da postanem liječ- 
nik. Ja sam pak rano shvatio da medicina 
zahtijeva potpunu posvećenost, što pak 
isključuje sve drugo, na što nisam bio 
spreman. Stoga sam, tek reda radi, upisao 
studij ekonomije, da bih nakon tri godine 
shvatio kako to doista nije fakultet za 
mene i odustao. 

No, imao sam sreću što je moj biološki 
otac Ivan Ivančan u to doba bio ravnatelj 
i umjetnički direktor Ansambla LADO pa 
sam s prethodnim iskustvom amaterskog 
bavljenja folklorom, sredinom sedam- 
desetih godina prošlog stoljeća, popunio 
tada oskudan muški sastav Lada, kako 
bih zaradio za džeparac i malo putovao. 
Nakon koncerta u povodu obilježavanja 
25. obljetnice Lada u HNK, na svečano- 
sti u sjedištu Ansambla, definitivno sam 
odlučio javiti se na audiciju. Prošao sam 
audicijski test i 1975. primljen sam u 
radni odnos. Upisao sam i studij etno- 
logije i povijesti umjetnost na Filozof- 
skom fakultetu, ali su me profesionalne 


obveze u Ansamblu potpuno preuzele, a 
sve me više zaokupljao i folklorni ama- 
terizam i istraživanje naše etno baštine. 
Tek sam na odsluženju vojnog roka, s te 
distance, shvatio koliko se bogatstvo krije 
u našem folkloru i koliko je istodobno - i 
u medijima i u društvu općenito — folklor 
zanemaren i tretiran kao neki izdanak 
ruralne, tzv. zaprežne kulture, nedosto- 
jan svrstavanja u više kulturne sfere. To je 
u meni pobudilo i prkos i želju da opovr- 
gnem takve zablude i sasvim nedostojan 
tretman folklora." 


Ivan Ivančan, kao tipični predstavnik gra- 
đanske kulture, ,asfaltna baza? i urbani 
veseljak, čvrsto je stao na stranu obesprav- 
ljene i podcijenjene folklorne baštine, 
osjećajući u njoj i nacionalni identitet i 
kulturno bogatstvo. Počeo je voditi Fol- 
klorni ansambl Zagreb, pohađao je ljetne 
i zimske škole folklora, učeći od tada naj- 
većih koreografa i plesača, a početkom 
osamdesetih počeo se baviti i pedagoškim 
radom, najprije asistirajući ocu Ivanu Ivan- 
čanu, a potom i sim predajući folklorno 


1 Ivančan na promociji 
CD-a »Pasijom kroz 
hrvatske krajeve" 


2 Na snimanju 
promotivnog spota 
Ladarica u Muzeju 
»Staro selo" u 
Kumrovcu 


3 Na generalnoj 
probi uoči koncerta 
u zagrebačkom HNK 
2000. godine 


pjevanje i plesanje. Već tridesetak godina, 
u sklopu Baletne škole u Zagrebu, postoji 
i Odjel za folklorno plesanje, s kojeg su 
potekli mnogi plesači današnjeg Lada, a u 
kojem Ivančan i danas predaje. 

Ivanova majka Tanja i otac Ivan upo- 
znali su se 1945. godine na folkloru. Majci 
je tada bilo nepunih 15 godina, studirala je 
na konzervatoriju, svirala violinu i zalju- 
bila se u svog budućeg muža, legendarnog 
Ivana Ivančana, s kojim je završila tečaj za 
vođenje folklornih društava, na kojem je 
predavao profesor Zvonimir Ljevaković, 

utemeljitelj Ansambla narodnih pjesama 
i plesova LADO 1949. godine. Tanja Ivan- 
čan pjevala je u zboru Emila Cossetta, 
plesala u KUD-u ,Joža Vlahović" i vodila 
nekoliko amaterskih folklornih ansam- 
bala. Zvonimir Ljevaković, kao nepartij- 
ski čovjek, u to je teško poratno vrijeme 
na zadivljujući način vodio LADO, vješto 
balansirajući između režimski nametnu- 
tih obrazaca i nacionalnih vrednota koje je 
promicao Ansambl. 


»Ljevaković, a poslije moj otac Ivančan, 
utrli su put kojim je LADO hrabro kro- 
čio čak i u režimski najtežim vremenima, 
boreći se uvijek svojim najjačim oruž- 
jem: umjetničkom kvalitetom. Stoga je za 
mene mjesto umjetničkog voditelja bilo 
rasterećeno mnogih stega kojima su bili 
izvrgnuti moji prethodnici, a uživao sam 
i veliku potporu koju su mi pružali bivši 
ravnatelji Josip Guberina i Ivana Lušić te 
današnji Krešimir Dabo, prepoznajući u 
mojim umjetničkim vizijama i kreativnim 
nastojanjima i želju za očuvanjem digni- 
teta Ansambla iiskorake u nove, nekonven- 
cionalne projekte. Kreirao sam tridesetak 
tematskih cjelovečernjih koncerata, pro- 
grame posvećene Zvonimiru Ljevakoviću, 
Emilu Cossettu, Boži Potočniku, Marijanu 
Makaru, Tomislavu Uhliku, koncipirao tri- 
desetak kompaktnih ploča, s kojima smo 
osvojili 9 Porina. Priredio sam glazbenu 
monografiju ,Hrvatska tradicijska glazbala 
isastavi“, potaknuo osamostaljivanje Orke- 
stra Ansambla i muškog pjevačkog korpusa 


Ivančan je rado plesao 
»Stare splitske plesove" 


e # 
\) 


h 
» 

Vokalisti Lada te pridonio njihovu ospo- 
sobljavanju za samostalne cjelovečernje 
koncerte. Inicirao sam i osnivanje novih 
Ladarica koje sada djeluju pod okriljem 
Ansambla. Utemeljio sam Folklorni centar 
LADO, buduću folkloru akademiju. 
Tijekom mog umjetničkog rukovo- 
đenja LADO je za svoja plesna i glazbena 
umjetnička ostvarenja osvojio najviše 
umjetničke nagrade, kao što su Orlando 
na Dubrovačkim ljetnim igrama i Ivan 
Lukačić na Varaždinskim baroknim veče- 
rima. Zbog svega toga uistinu mogu biti 
ponosan na svoj predani, strastveni i entu- 
zijastički rad u Ladu. U mirovinu odlazim 
sretan i ispunjen, a to je vjerojatno najviše 
što čovjek kojem su se ostvarili gotovo svi 


Ivan Ivančan započeo je karijeru u Ladu kao 
plesač-pjevač, nakon uspješno položene audicije 
1975. godine 


snovi i ideali smije očekivati. Vjerujem da 
će sposobni ljudi privrženi Ladu poslije 
mene slijediti taj kontinuitet Ljevaković 
- Ivančan - Ivančan i da će LADO zadržati 
poziciju najpoznatijeg hrvatskog kultur- 
nog izvoznog proizvoda i kulturnog amba- 
sadora svoje zemlje u svijetu." 


Od početka hrvatske samostalnosti bučno 
najavljeni projekti duhovne obnove Hrvat- 
ske izgubili su se u labirintima medijskog 
senzacionalizma, zamijenjeni temama 
koje se bave komercijalizacijom kriminala, 
trgovinom ljudima u nogometnom miljeu 
ili estradnim trivijalijama. Svjetski uspjesi 
Ansambla LADO jedva da su našli mjesta 
u šturim kronikama osakaćenih kultur- 
nih rubrika. Ipak, sve to nije priječilo taj 
vrhunski svjetski folklorni ansambl da u 
blještavilu svjetskih pozornica predstavlja 
ne samo sebe, nego i svoju domovinu. Pita 
li se umjetničkog direktora koja mu je od 
mnogih turneja i nastupa u svijetu obilje- 
žila život, bez dvoumljenja će reći: Japan. 
Nezaboravne su bile i turneje po Italiji, 
Španjolskoj i mnogim drugim zemljama, 
ali Japan... Kad danas gledamo mnoštvo 
japanskih turista u Zagrebu, na Plitvič- 
kim jezerima ili u Dubrovniku, možda i ne 
pomišljamo na to da je njihov prvi ,tou- 
roperater* još davnih godina bio LADO, za 


svoje prve velike turneje po Japanu koja je 
oduševila tamošnju publiku. 

»Turneja po Japanu 2006. godine bila 
je najorganiziranija i najspektakularnija u 
povijesti Ansambla. U šest tjedana nastu- 
pili smo na 28 koncerata u 21 gradu, od sje- 
vera do juga, na sva četiri japanska otoka, u 
najboljim dvoranama kapaciteta od 1600 
do 3200 sjedala, koje su bile ispunjene do 
posljednjeg mjesta i u kojima smo doži- 
vjeli prave ovacije publike. Nezaboravno, 
duboko emotivno, letjeli smo na krilima 
publike. Gledalo nas je ukupno šezdesetak 
tisuća ljudi. Sve je bilo izvrsno organizi- 
rano, pratili su nas najbolji akustičari, bora- 
vili smo u vrhunskim hotelima, imali smo 
kraljevski tretman. Ni na jedan nastup ili 
na putovanja zrakoplovima, autobusima 
ili vlakovima nitko od naših članova nije 
kasnio ni sekundu, ostavili smo dojam 
vrhunskog svjetskog ansambla i vrhunskih 
profesionalaca. Jedna je Japanka nakon 
koncerta javno izjavila da je i prije čula za 
Hrvatsku, ali da je sada imala priliku osje- 
titi njezinu dušu i kad bi se ponovo rodila, 
željela bi biti Hrvatica i plesati u Ladu... 
Može li se čovjeku dogoditi veća sreća i 
zadovoljstvo, pitao sam se.? 


Promatra li se dosadašnji život Ivana Ivan- 
čana — imajući na umu njegov plesački, 
glazbeni, koreografski, organizacijski, vizio- 
narski, producentski, prezentacijski i sav 
ostali angažman u Ladu, pribrojivši tome i 
njegov obiteljski život uz dva osebujna oca 
i jednako tako osebujnu majku, uz dvije 
bračne partnerice — čini se da LADO ni 
izdaleka i ni trenutka nije bio samo njegov 
posao. LADO je bio njegov život, njegova 
trajna ljubav, i takav će posve sigurno ostati 
do kraja Ivančanova života. 

Duboko je uvjeren da će LADO zadr- 
žati status kulturne perjanice i za buduće 
naraštaje, predstavljajući se kao nacionalni 
ponos isvjetska vrednota kojom se hrvatska 
kulturno-povijesna baština prezentira svi- 
jetu i tako čuva i snaži nacionalni identitet. 
Pod pretpostavkom da to napokon shvati i 
hrvatska kulturna politika i svi oni kojima 
je Hrvatska u srcu. LADO bi, u jednoj osmi- 
šljenoj kulturnoj politici, barem pola godine 
predstavljao Hrvatsku u inozemstvu i gradio 
imidž jedne još do jučer nepoznate zemlje. 

Mjesto umjetničkog ravnatelja katkad 
je, zbog principijelnih razloga, izazivalo 
i prijepore, čak i s karizmatskim ocem 


Ivančan zahvaljuje publici i Ansamblu na 
oproštajnom koncertu u zagrebačkom HNK 
22. studenog 2015. godine 


Ivanom Ivančanom, za čijeg se života sin 
potpisivao kao Ivan Ivančan mlađi. Kao 
što je i uobičajeno u umjetničkom svijetu, 
ni jedan ni drugi nisu popuštali, pa Ivan i 
danas osjeća žal što nije uspio organizirati 
koncert ocu u čast, kojeg je neizmjerno 
poštovao i htio mu odati najveću počast, a 
otac se nije slagao s njegovim programom 
i zabranio je izvođenje koncerta. Najteže 
je uvijek bilo uspostaviti suglasje u umjet- 
ničkom svijetu često razdiranom različi- 
tim silnicama, taštinskim pratiteljicama 
svih umjetnika. 

Ono što publika nikad nije imala prilike 
čuti, a što se Ivanu Ivančanu duboko usje- 
klo u srce, bili su trenuci nakon iscrpljuju- 
ćih turneja, kad bi se nakon dugotrajnih 
vožnji autobusom, s jednog od prednjih 
sjedišta, začuo tihi glas nezaboravne 
Anđele Potočnik, a jednako tako tihim gla- 
som, sotto voce, pjesmu bi prihvatili i ostali 
članovi Ansambla. 

Bili su to trenuci kad je LADO pjevao za 
svoju dušu, onu istu čiju je suptilnost pre- 
poznao cijeli svijet. 

INAUGURACIJA PREDSJEDNICE RH 


Domoljubni zvuci 
za Kolindu Grabar 
Kitarović 


piše DRAŽEN KURILOVČAN 

snimio MARIJA KUNDEK, DOMAGOJ 
OPAČAK (URED PREDSJEDNICE RH) 
I MARIO FERENČAK 


LADO GODIŠNJAK 2015. 


očno u podne, 12. veljače 2015. 

godine, ispred Crkve sv. Marka 

na zagrebačkom = Gornjem 

gradu, započela je svečanost 
inauguracije prve hrvatske predsjednice 
Kolinde Grabar Kitarović. 

U glazbenom programu, uz Puhački 
orkestar HV-a, Zbor HRT-a, Akademski 
zbor Ivan Goran Kovačić, Zbor Izvor, Igora 
Geržinu, Renatu Sabljak, Radojku Šverko, 
Martinu Gojčeta Silić, sudjelovao je i 
Ansambl LADO. Program je režirao Kreši- 
mir Dolenčić. 

U program su uvištena djela hrvatske 
glazbene baštine koja sadrže snažnu tradi- 
cijsku notu. S ostalim zborovima izveli smo 
Završno kolo iz opere ,Ero s onoga svijeta,, 
te ,Himnu slobodi“ Jakova Gotovca, samo- 
stalno smo otpjevali jednu od najpopular- 
nijih pjesama iz Ladova repertoara ,Lijepo 


pjeva za lugom djevojka", a naši sopci 
Josip Križanić i Stjepan Večković izveli su 
segmente iz koreografije ,Krčki tanac". 

Pripreme za inauguraciju bile su vrlo 
temeljite jer se ništa nije smjelo prepustiti 
slučaju: sve je bilo isplanirano do posljed- 
njeg detalja. 

Uvježbavanju programa posvetili smo 
deset dana predanog rada. Kako smo sudje- 
lovali u programu koji nije blizak našem 
glazbenom repertoaru i pripada klasič- 
noj zborskoj literaturi, tehniku pjevanja i 
zvuk ansambla trebali smo prilagoditi tom 
novom glazbenom izazovu. Osim toga, 
program je trebalo pjevati bez nota. Nakon 
uvježbavanja u prostorijama Lada imali 
smo dvije zajedničke probe s ostalim izvo- 
đačima u prostorijama Puhačkog orkestra 
HV-a. Na tim smo probama postali svjesni 
koliko smo svoj dio posla izvrsno obavili 


i uvjerili se da smo spremni i za najveće 
izazove. Povremeno sami sebi, naime, 
postavljamo granice za koje se pitamo jesu 
li dostižne. Iako po našem zvuku i tehnici 
pjevanja nismo bliski ostalim zborovima, 
smatram da smo ravnopravno s osta- 
lima pridonijeli ljepoti ugođaja i kvaliteti 
izvedbe. 

Uslijedile su i dvije generalne probe na 
Trgu sv. Marka. Bilo je vrlo hladno, ali smo 
stoički odradili probe, grijući se u pauzama 
čajem i kuhanim vinom. Suradnja s redate- 
ljem Krešimirom Dolenčićem bila je kao i 
uvijek besprijekorna. Njegov angažman bio 
je zadivljujući i poticajan. Cijelo je vrijeme 
na probama održavao vedru atmosferu, 
objašnjavajući pritom svoje viđenje cijelog 
protokola. 

Protokolarno, sadržajno i emocionalno 
inauguraciju možemo smatrati izvrsnom, 
pomno osmišljenom, što se moglo iščitati 
i na licima mnoštva okupljenog na prepu- 
nom Trgu sv. Marka i u pokrajnim ulicama. 

Osobno sam osjećao ponos i ushićenost 


E 


Ansambl LADO na inauguracijskoj svečanosti 
ispred Crkve sv. Marka (lijevo dolje i sasvim gore). 
Solist Krunoslav Šokac i prvakinja Dijana Banek s 
glazbenom divom Radojkom Šverko (gore) 


što sam nazočan na svečanosti. Bio sam 
oduševljen odabirom i kvalitetom izvedbe 
svih glazbenih brojeva. S ponosom i ushiće- 
njem promatrao sam članove našeg Ansam- 
bla kako dostojanstveno, s velikim žarom i 
na visokoj profesionalnoj razini - iako smo 
folklorni ansambl — ravnopravno s osta- 
lim zborovima, kojima je taj program dio 
njihove djelatnosti, izvode djela klasične 
zborske literature. I tako pridonose inaugu- 
racijskoj svečanosti prve hrvatske predsjed- 
nice Kolinde Grabar Kitarović. 


Kad se rade tako važne priredbe 
koje nemaju samo trenutno, 
protokolarno značenje, nego 
predstavljaju i sliku najboljega 

iz Hrvatske, koja treba ostati 
zapamćena u vremenu koje dolazi, 
Ansambl LADO nezaobilazni je 
izbor. Kad surađujem s Ladom, 
uvijek sam, zapravo, samo neki 
izbornik iz preobilja materijala i 
bogatstva koje se nudi. Raditi na 
svečanosti inauguracije hrvatske 
predsjednice s Ladom bilo je 
radosno, inspirativno i - usudio bih 
se reći - očekivano fantastično. 


LADO GODIŠNJAK 2015. 17 


18 


Vokalisti Lada 
otvorili Festival 
hrvatske glazbe 

KONCERTI U SVIJETU I DOMOVINI 


piše TENA FRANJIĆ snimili MARIO FERENČAK I PETAR TYRAN 


estival hrvatske glazbe u Beču već 11. godinu 

zaredom bečkoj i austrijskoj publici pred- 

stavlja hrvatsku glazbu svih žanrova iz 

različitih razdoblja glazbene povijesti, u 

interpretaciji najboljih hrvatskih glazbe- 
nika. Zahvaljujući takvim festivalima Beč postaje izni- 
mno važno središte kvalitetne i raznovrsne kulturne 
ponude iz cijelog svijeta. 

Vokalisti Lada doputovali su u Beč 3. studenoga u 
organizaciji Festivala hrvatske glazbe i InArt studija. 
Pod vodstvom dirigenta Joška Ćalete izveli su reprezen- 
tativni program izvorne tradicijske glazbe u jednom od 


Na početku 
koncerta 
nazočne je 
pozdravio 
Davor Merkaš, 
umjetnički 
ravnatelj 
Festivala 

i voditelj 
Muzičkog 
informativnog 
centra 
Koncertne 
direkcije Zagreb 


najljepših bečkih sakralnih objekata — Crkvi sv. Petra 
(Peterskirche) iz 1733. godine. Predstavili su izbor iz 
svog sakralnog i svjetovnog klapskog repertoara. 

Crkva sv. Petra bila je ispunjena do posljednjeg mje- 
sta. Na koncertu je bila nazočna veleposlanica Repu- 
blike Hrvatske u Austriji Vesna Cvjetković, koja je 
pohvalila nastup Vokalista i pružila potporu predanom 
djelovanju Ansambla LADO. Nakon koncerta uputili 
smo se u Hrvatski centar u samom središtu Beča, gdje 
su Gradišćanski Hrvati, zajedno s Veleposlanstvom 
Hrvatske u Austriji, u povodu ponovno uspostavljene 
suradnje, priredili prigodni domjenak za Vokaliste. 

Vokalisti Lada 
na ulasku u Crkvu 
sv. Petra 


Izvanredna i 
opunomoćena 
veleposlanica 
Vesna 
Cvjetković 
priredila je za 
Vokaliste Lada 
i goste prigodni 
domjenak u 
Hrvatskom 
centru 

Vokalisti u 
Muzičkoj akad 


snimio okalisti Lada vjerni su dalmatin- 
MATIJA skom zvuku i promicanju tradi- : 
iš cijskog izričaja južnih dijelova ui 
Hrvatske. Upravo taj zvuk pobu- OKALISTI LADA 
đuje oduševljenje mnogih posjetitelja na ) /k 
njihovim koncertima. Prije odlaska u Beč, 
Vokalisti su isti program izveli pred zagre- 
bačkom publikom —- 25. listopada nastupili 
su u nadahnutom duhovnom ozračju pre- 
pune Crkve sv. Marka, a dva dana poslije, 
27. listopada, po prvi puta u koncertnoj 
dvorani nove zgrade Muzičke akademije u 
Zagrebu, u kojoj se tražilo mjesto više. 
U travnju 2015. godine Vokalisti Lada Vokalisti Lada prvi su put 
održali su sakralni koncert u Župi blaženog nastupili i u dvorani nove Muzičke 
Alojzija Stepinca u Velikoj Gorici. Tim je > akademije u Zagrebu 
povodom snimljen i kratki video s isječcima 
koncerta koji se može pogledati na službe- 
nom YouTube kanalu Ansambla LADO. — 


DOT Tube] 

piše DENIS DERK 


snimili TOMISLAV MATAIĆ, 
MARTINA KENJI, MARKO MRŠE 

NOVA PRVAKINJA LADA 


rhunci su Ladova CD-a ,,Ras- 
pelo" pjesma ,Majka Božja je 
zaspala", ali i pjesma ,Tužno 
plače" kojom dominira sonor- 
ni,grleni glas Dijane Banek koji 
u slušatelja pobuđuje snažne emocije, reče- 
nica je koju sam napisao 2003. godine, baš 

za Ladov Godišnjak. Sličnih sam pohvalnih 
rečenica posvećenih dugogodišnjoj Ladovoj 
solistici napisao mnogo, a među njima je i 
pohvala koju je Dijana Banek zavrijedila za 
solističku izvedbu u ,,Podravskim svatima* 
u slavnoj, iznimno akustičnoj povijesnoj 
Smetaninoj dvorani u Pragu. Jedinstveni 


glas Dijane Banek, taj prodorni, ali ujedno i 
mekani sopran, posljednjih je godina bitno 
obilježio Ladove plesne, a napose vokalne 
nastupe s duhovnim programom i nagrađi- 
vana diskografska izdanja. Stoga ne čudi da 
je ove godine Dijana Banek dobila prestižni 
status prvakinje Lada, naslijedivši na tom 
mjestu čuvenu pjevačicu Janju Ivančan. 


»Imala sam sreću što je Janja Ivančan 28 
godina pjevala pokraj mene. Učila sam od 
nje. A imala sam što čuti i naučiti. Glasovi 
su nam se slagali. Janja mi je bila velika 
podrška cijelo vrijeme“, kaže Dijana Banek 
koju je status prvakinje iznenadio. 

»I danas sam jako vezana za stariju 
ekipu Lada. Mislim da sam pjevala dvadeset 
i pet posto bolje kada sam pjevala uz Janju 
ili Zagu, koje mi danas silno nedostaju u 
Ansamblu. Kada sam prije dvadeset i osam 
godina došla u LADO, bila sam najmlađa u 


Dijana Banek svojim je iznimnim solističkim 
dionicama obilježila mnoge izvedbe 
Ansambla LADO (lijevo, dolje i gore desno) 


ekipi, upijala sam savjete iskusnijih, učila 
od ljudi koji su bili kompletni umjetnici. 
Sve što bi mi Anđela Potočnik, Ana Kelin ili 
Božo Potočnik rekli, meni je bilo svetinja“, 
ističe Dijana. 

Rođena Zagrepčanka potječe iz zagor- 
ske obitelji, pa je u Ansamblu kolokvijalno 
zovu Zagorka. Tata joj je iz Belca, u čijoj je 
prelijepoj crkvi često nastupala na božić- 
nim koncertima Lada, a mama iz Bednje. 
U obitelji su svi nešto pjevali i svirali, pa je 
Dijana od malih nogu bila okružena glaz- 
bom. Tata je svirao trubu, između ostaloga i 
u limenoj glazbi ZET-a, a mala Dijana često 
je s njim išla na probe, upijajući zvukove i 
ritmove. U vrtiću je prve plesne korake, i 
to prigorskih plesova, naučila od tete Paule 
jer nije htjela spavati. Pohađala je i Baletnu 
školu u kojoj je bila druga generacija upi- 
sana na Odjel za narodne plesove. Ondje 
je imala odlične, svestrane pedagoge koji 
su joj objasnili važnost stamenog, a gracio- 
znog držanja. Bila je i članica KUD-a Vilim 
Galjer. 


Kad je u novinama pročitala natječaj za 
audiciju u Ladu, prijavila se i prošla. Bila 
je 1987. godina. Od tada do danas vjerna 
je Ansamblu s kojim je prošla gotovo sve 
kontinente, mnoge koncertne dvorane, 
snimila mnoge ploče... A razmišlja li i o 
CD-u? ,Ne“, kratko odgovara Dijana koja 
je nedavno, gledajući HTV-ovu emisiju 
»Srdačno vaši“, snimljenu 1989. godine, u 


Solisti Dijana Banek 

i Dubravko Radić na 
pozornici KD Vatroslava 
Lisinskog u izvedbi 
koreografije ,Plesovi i 
pjesme Boke kotorske" 


kojoj Ivan Hetrich razgovara s legendarnim 
hrvatskim etnologom i etnokoreologom 
Ivanom Ivančanom, vidjela i svoj prvi solo- 
nastup u Ladu. 

»U emisiji je snimljen Ivančanov rad na 
koreografiji *Na Baniji bubanj bije u kojoj 
sam imala prvi solo“, prisjeća se Dijana koja 
voli plesati Podravinu, Zagorje, plesove 
starog Trogira, popularni linđo... A jako joj 
odgovara i Ladov duhovni vokalni program. 


»Jako volim pjevanje u crkvi. To mi je 
duhovna priprema za Božić i Uskrs. Uosta- 
lom, s obitelji, suprugom i dvojicom sinova, 
idem na zornice, a sin mi vodi crkveni zbor. 
Znamo se i pješice uputiti u Mariju Bistricu. 
Posebno volim korizmene koncerte koji 


me pročišćuju. Kad smo pjevali koriz- 
mene napjeve iz Baranje, koje je prikupio 
Krunoslav Šokac, doista mi se razgalila 
duša. Čudesno je što je sve narod izmislio", 
veli Dijana koja je proputovala cijeli svi- 
jet, ali ne pada joj na um živjeti igdje izvan 
Hrvatske. 

Dijana se veseli što će i za ovogodišnji 
Božićni koncert otpjevati jednu uspavanku 
u obradi Tomislava Uhlika. Iako voli snažne, 
eksplozivno vesele napjeve, podjednako su 
joj drage i nježne, kantilenske melodije. A 
kako bi, ukratko, definirala angažman u 
Ladu? 

»Ovaj je posao isključivo adrenalin. 
Isključivo", jasna je nova prvakinja Lada 
Dijana Banek koja se tom titulom pridru- 
žila Dubravku Radiću i Bojanu Kavedžiji. 

Ladarice su snimile promotivni spot 
u Muzeju »;Staro selo" u Kumrovcu 
zahvaljujući suradnji s Tanjom Brlek, 
voditeljicom Muzeja. Autor spota je 
Marko Dimić 


Ljepota ženski 
glasova 

piše LIVIJA ZGURIĆ 


snimio ROBERT GAŠPERT, FOTOARHIVA HRT-A 
IMARIO GOLENKO 


ie ; 


Kadrovi iz promotivnog spota redatelja Marka Dimića i fotografa Roberta Gašperta 


adarice su u 2015. godini odr- 
žale nekoliko = samostalnih 
koncerata i gostovale na razli- 
čitim scenskim događanjima. 
U sklopu manifestacije Ljeto 
u gradu Zrinskih, zajedno s Orkestrom 
Ansambla LADO, 4. srpnja nastupile su 
pred prepunim atrijem Starog grada u 
Čakovcu. Njihov se program sastojao od 
tradicionalnog kajkavskog repertoara i 
pjesama sjeverozapadne Hrvatske. 

Isti taj program izvodile su nekoliko 
dana poslije u atriju Hrvatskoga priro- 
doslovnoga muzeja na zagrebačkom Gor- 
njem gradu na Sceni Amadeo. U publici su 
bile i nekadašnje Ladarice koje su pružale 
potporu svojim mlađim kolegicama, a na 
kraju koncerta poklonile su se nazočnima, 
što je publika nagradila dugim pljeskom. 
Koncert na Sceni Amadeo Ladarice su 
darovale umirovljenoj ladarici, legendar- 
noj Jadranki Gračanin Putnik, koja je i 
danas blisko vezana uz Ansambl LADO, 
kao vjerna pratiteljica i prijateljica kolek- 
tiva u kojem je ostavila dubok trag. 

Ladarice su 13. lipnja, u sklopu revijal- 
nog programa, nastupile na finalnoj večeri 
Glazbenog festivala Pjesme Podravine i 


LADARICE 


Podravlja u Pitomači. Uveličale su proslavu 
30. obljetnice zajedničkog rada maestra 
Siniše Leopolda i Tamburaškog orkestra 
HRT-a, a nastupile su i na Superbrands 
eventu na kojem je Ansamblu LADO uru- 
čeno priznanje Superbrands. Ladarice su 
pjevale u Nacionalnoj i sveučilišnoj knjiž- 
nici u Zagrebu prigodom uručenja nagrade 
Oskar znanja koju Agencija za odgoj i obra- 
zovanje svake godine dodjeljuje najboljim 
učenicima. 

U svibnju su gostovale na otvorenju 
50. međunarodne vrtne izložbe Floraart 
u Zagrebu, na kojoj se ove godine predsta- 
vilo oko 180 izlagača iz Hrvatske, Bosne i 
Hercegovine, Francuske, Italije, Mađar- 
ske, Nizozemske, Njemačke, SAD-a i Slo- 
venije. 

U Starom selu Kumrovec, tijekom jed- 
nog od najljepših jesenskih dana, snimile 
su promotivni videospot koji je autorski 
osmislio snimatelj i redatelj Marko Dimić. 
Taj je spot u samo tjedan dana, na službe- 
nom YouTube kanalu Ansambla LADO, 
pogledalo više od 1000 ljudi. 

U prosincu su svojim nastupom otvo- 
rile Edukativnu konferenciju o Alzhei- 
merovoj bolesti namijenjenu skrbnicima, 

LADARICE 

profesionalnim njegovateljima, liječni- 
cima i medicinskom osoblju, kao i psi- 
holozima i socijalnim radnicima. 

Ladarice su s Miroslavom Škorom 
snimile CD s tradicionalnim hrvatskim 
božićnim pjesmama, stavljen u paketić 
u kojem je i slama koju je kućedoma- 
ćin na Badnjak unosio u svoj dom kad 
bi palio voštanicu također stavljenu u 
paketić. Prihod od paketića prodanih 15. 
prosinca u trgovinama Konzum i Tisak 
Media bio je namijenjen udruzi Betle- 
hem iz Sesveta, koja skrbi o trudnicama 
i mladim majkama kojima je potrebna 
pomoć. 

Gdje god nastupaju, od samostalnih 
koncerata do gostovanja na različitim 
priredbama i događanjima, Ladarice svo- 
jim kristalnim glasovima i šarmantnim 
pojavama u prelijepim kostimima pobu- 
đuju iznimnu pažnju i oduševljenje gle- 
datelja. Neovisno o mjestu gostovanja, 
ljepota ženskih glasova neodoljiva je 
za publiku različitog profila i dobi koja 
cijeni njihovu iznimnu nadarenost i 
posvećenost folkloru kojim se tako pre- 
dano bave. 


1 Koncert u čast 
30. obljetnice 
ravnanja Siniše 
Leopolda 
Tamburaškim 
orkestrom HRT-a 


2 Humanitarni 
koncert u čast 
legendarnoj ladarici 
Jadranki Gračanin 
Putnik na Sceni 
Amadeo 


3 Nastup Ladarica u 
sklopu manifestacije 
Ljeto u gradu Zrinskih 
u Čakovcu 


LADO u 
primorskom 


zagrljaju 


piše IVANKA HORVAT 


snimila LIVIJA ZGURIĆ 


akon dugih petnaest godina, 

Ansambl LADO vratio se na 

pozornicu Hrvatskog narod- 

nog kazališta Ivana pl. Zajca 
u Rijeci. U sklopu proljetnih koncerata, 24. 
travnja, LADO je riječkoj publici i gostima 
pristiglima iz Istre, s Kvarnera i otoka, pred- 
stavio program narodnih plesova i pjesama 
raznih hrvatskih krajeva. 

»Bili su nam tako blizu, a tako daleko“, 
poluglasno je komentirala jedna gleda- 
teljica nakon koncerta, još pod dojmom 
ovacija razdragane publike i glasnih povika 
»Bravo, bravo!", izražavajući tako osjećaje 


GOSTOVANJA 


24. travnja 2015. 


većeg dijela gledatelja... Prepuno gledali- 
šte svaki je pojedinačni nastup nagrađivalo 
dugotrajnim pljeskom. Zadivljena ljepotom 
originalnih narodnih nošnji, raznolikošću 
plesa i virtuoznošću izvođenja, publika nije 
susprezala emocije, a LADO je, ponesen 
tim vibracijama, uzvraćao svojim vrhun- 
skim scenskim umijećem. 

Program koncerta bio je koncipiran u 
dva dijela, a atraktivni repertoar sastavljen 
od niza najpopularnijih pjesama i plesova 
središnjeg i sjeverozapadnog dijela Mosla- 
vine, Starih splitskih plesova, Baranjskih 
plesova, folklorne baštine Gorskog kotara 
do scenskog prikaza zavišnog žetvenog 
običaja i svatovskih običaja. Izvedeni su i 
pjesme i plesovi bačkih Hrvata Bunjevaca. 

Riječka publika te je iznimne večeri, 
pjesmom i plesom prošetala kroz cijelu 
Hrvatsku, s neskrivenom nadom da će slje- 
deće gostovanje Ansambla LADO u svojem 
gradu čekati mnogo manje nego dosad. 


LADO je nakon 15 godina nastupio u 
Hrvatskom narodnom kazalištu Ivana pl. 
Zajca u Rijeci 

GOSTOVANJA 


Glazbenik solista Dalibor 
Paurić, predstavnik Lada, sa 
sudionicima projekta Euterpe 


Na Olimpu 
tradicijske 


glazbe 


pišu DALIBOR PAURIĆ 
snimke ARHIVA EUTERPE PROJECT 


Projekt ima i edukativni karakter 

rvatska, Srbija, Grčka i Italija 
okupljene su u organizaciji 
Euterpe Project čijije cilj vrhun- 
ske pjevače i glazbenike tradi- 
cijskih glazbala iz cijele Europe sjediniti u 
cjelinu pripremljenu za koncertni nastup. 
Gostujuća zemlja okuplja orkestar koji sa 
solistima drugih zemalja Europske unije 
kreira, uvježbava i potom izvodi dogovoreni 
repertoar. Svaki gostujući solist šalje ostalim 
solistima i orkestru domaćinu note ili snimku 
pjesama koje želi izvesti, a predstavljaju tra- 
dicijsku baštinu njegove zemlje. Istodobno 
preuzima note ostalih solista i priprema se za 
nastup u zemlji domaćinu. 

Hrvatska ima znatno više tradicijskih 
instrumenata od drugih zemalja. U mnogim 
se zemljama i regijama sviraju isti instru- 
menti, dok je u Hrvatskoj nezamislivo 
predstavljati, primjerice, Istru tamburama, 
Slavoniju lijericom, sopilama ili roženicama, 


Gostovanjem na koncertu 
u Grčkoj, u sklopu Euterpe 
Projecta, dobio sam 
prigodu čuti kako hrvatska 
tradicijska glazba zvuči 

na instrumentima drugih 
zemalja, ali i nadograditi 
vlastito sviračko umijeće 


Split samicama ili violinama itd. 

Domaćin Euterpe Projecta 2015. godine 
bila je Grčka. Zbog prijevoznih ograničenja 
nisam mogao nositi više od dva veća instru- 
menta, ali sam sudionicima podijelio DVD - 
snimke na kojima se moglo vidjeti koje sve 
instrumente sviramo ikako to izgleda kadse 
solističkoj izvedbi pridruži ansambl. Na pro- 
bama su sudionici izmjenjivali instrumente, 
pokazujući svoja sviračka umijeća, ali na 
koncertu su vrijedila posve druga pravila. 
Probe su trajale tri dana, a četvrtog je dana 
održan spektakularan koncert. 

Na koncertu na grčkom otoku Myko- 
nosu, kao predstavnik Ansambla LADO, 
Hrvatsku sam predstavljao nastupajući s 
četirima izvedbama i na trima instrumen- 
tima. U tri su izvedbe svirali svi izvođači, 
a linđo na lijerici uz kontrabas i udaraljke 
samo ja. Odabrao sam pjesme ,,Kolo igra, 

tamburica svira" i ,Rokoko“ iz koreogra- 
fije ,Na veliko prelo" (brač), Veliko bračko 
kolo" (brač), ,Poskočica linđo" (lijerica) i 
»Prikazivanje Suska* na istarskom mihu. 
Bilo je iznimno zanimljivo slušati kako se 
hrvatske folklorne pjesme sviraju različitim 
tehnikama i interpretacijama, na instru- 
mentima kao što su lauta, bouzouki, kaval, 
Iyra itd. Veliki izazov bio mi je i sviračko zna- 
nje stečeno u Ansamblu LADO primijeniti u 
vrlo zahtjevnim izvedbama pjesama drugih 
zemalja. 

Poseban je pak osjećaj biti predstavnik 
Ansambla LADO i Hrvatske na takvom pre- 
stižnom koncertu, pokazati svoje sviračko 
umijeće i predstaviti nacionalnu tradicijsku 
baštinu. Za mene je pak bilo veliko profe- 
sionalno iskustvo upoznavanje s novim teh- 
nikama sviranja, što je ujedno i prigoda za 
nadogradnju vlastitog sviračkog umijeća. 
Dostojno predstavljati svoj matični Ansambl 
LADO, svoju zemlju i sebe kao profesio- 
nalnog svirača - treba li poželjeti išta više i 
ljepše? - 


ZAJEDNO SMO JAČI 


Pomoć onima 
koji pomažu 
bespomoćnima 


Dobrotvornim koncertom 


u Gradskom dramskom 


kazalištu Gavella Ansambl 


LADO pomogao je - 
novcem od prodaje 
ulaznica — ostvarenju 
programskih ciljeva 
Plavog telefona, udruge 
koja skrbi o onima kojima 
je pomoć najpotrebnija 


pišu MIRO VUČENOVIĆ, 
MONIKA NOŽINIĆ 


pv 

3 
LADO k. 


ve godine, nakon 24 godine 

predanog i uspješnog rada, 

Plavi telefon bio je prisiljen 

zatražiti pomoć: zbog nedo- 

statka novca realizacija plani- 
ranih aktivnosti za 2015. godinu bila je vrlo 
upitna i praktički neostvariva. Financijska 
pomoć bila nam je prijeko potrebna. Kao i 
prijašnjih godina, programe smo predočili 
gradu, državi, kao i Europskoj uniji, ali ove 
godine, nažalost, nismo naišli na dovoljno 
razumijevanja za svoje potrebe. Ipak, željeli 
smo da i ove godine, bez obzira na finan- 
cijske teškoće, posao obavimo profesio- 
nalno i ostvarimo planirane aktivnosti, za 
što su nam bila potrebna ne osobito velika, 
ali nužna financijska sredstva. 

Na samu informaciju o tome u kakvoj 
smo se situaciji zatekli, ravnatelj Ansambla 
LADO pokazao je želju da nam pomogne 
u organizaciji humanitarnog koncerta za 
pomoć Plavom telefonu. Od ideje do orga- 
nizacije prošla su samo tri mjeseca, tijekom 
kojih je Plavi telefon uspio za tu prigodu 
dobiti dvoranu Gradskog dramskog kaza- 
lišta Gavella, koju nam je domaćin veliko- 
dušno ustupio bez naknade. 

Dobri ljudi Lada i ovom su prigodom 
pokazali veliko srce i dobru volju, pruživši 
nam nesebičnu potporu i pokazavši se kao 
vrhunski partner u humanitarnom pro- 
jektu. Ansambl LADO preuzeo je na sebe 
organizaciju cijelog koncerta — od obavije- 
sti u medijima kojima je promoviran kon- 
cert, idejnog rješenja i postavljanja plakata 
po gradu pa sve do angažmana u prodaji 
ulaznica. 


Bilo je lijepo osjećati se sudionikom 
ove dobrotvorne priče u gotovo ispunje- 
noj dvorani kazališta Gavella. Programska 
koncepcija bila je zadivljujuća, a izmjena 
plesova i pjesama u publici je izazvala 
ushićenje. Jednosatni program nagrađen 
je dugim pljeskom. 

Prvi put u povijesti Plavog telefona 
dogodilo se da netko potpuno preuzme 
organizaciju humanitarnog koncerta, 
čiji je prihod bio namijenjen plemenitim 
ciljevima, na čemu smo duboko zahvalni 
Ansamblu LADO. Ovaj put, umjesto da 
volonteri Plavog telefona pružaju pomoć, 
morali su je sami tražiti. Srećom, mladi su 
se ljudi svesrdno uključili u ovaj huma- 
nitarni koncert koji je Plavom telefonu 
olakšao kvalitetniji nastavak rada i pru- 
žanja pomoći ljudima kojima je svakod- 
nevno potrebna. 

Prikupljeni novac utrošen je na edu- 
kacije i supervizije, što je pomoglo da se 
2015. godina uspješno privede kraju. Uku- 
pno šest supervizija održano je u svibnju, 
lipnju, studenome i prosincu. U listopadu 
je održana i edukacija novih volontera, a 
u prosincu dodatne edukacije volontera. 
Edukacije za volontere Plavog telefona 
iznimno su važne i prijeko potrebne kako 
bi bili osposobljeni za pružanje pomoći 
svima kojima je potrebna. 

Budući da je Plavi telefon 2. rujna 2015. 
zakoračio u 25. godišnjicu rada, nadamo 
se da ćemo u listopadu 2016. godine 
dostojno obilježiti tu značajnu obljetnicu 
i zajedno je proslaviti. Uvijek s istim uvje- 
renjem: zajedno smo jači. - 

TRADICIJA I KONTINUITET 


LADO u kolu 


s glazbenom 


mladeži 


piše LJILJANA LERMANN SKOMINA 
snimio FILIP ČARGONJA 

sim na velikim pozornicama, 
LADO se često predstavlja 
i na različitim folklornim 
manifestacijama, u  dvora- 
nama redovito prepunima mlade publike. 
Ansambl teži prikupljanju, umjetničkoj 
obradi i scenskom prikazivanju najljepših 
primjera bogate hrvatske folklorne tradi- 
cije i njihovoj specifičnoj interpretaciji. 
Budući da su izvori narodne umjetnosti 
neiscrpni, pronađena djela često su pod- 
vrgnuta transkripcijama i adaptacijama. 
Ranih sedamdesetih godina prošlog 
stoljeća Muzička omladina prepoznala je 
zanimanje mladih za folklornu glazbu i 
u svoj redovni program uvrstila koncerte 
Ansambla LADO. Bila je to vrijedna nado- 
puna nastavnog programa iz predmeta 


muzički odgoj - glazbena kultura. Mlada 
publika - djeca i učenici osnovnih i srednjih 
škola - oduševljeno je dolazila na koncerte 
Lada. Vrhunski pjevači, plesači i glazbenici 
nastupali su tijekom vikenda pred mla- 
dom publikom i po nekoliko puta, kako bi 
svim zainteresiranim slušateljima omogu- 
ćili da uživaju u njihovom nastupu. Bili su 
to edukativni koncerti na kojima su mladi 
upoznavali bogatstvo našeg folklora, često 
obogaćeno regionalnim utjecajima. 

Ansambl je katkad nastupao i u nekon- 
vencionalnim i neadekvatnim prostorima, 
školskim dvoranama ili predvorjima, uvijek 
s istom scenskom strašću, kao da nastupa 
na velikim pozornicama, oduševljavajući 
mlade kvalitetom izvedbe, ali i visokom 
profesionalnošću pristupa svome poslu. 
LADO se uvijek nastojao prilagoditi pro- 
storu i pokazati kako je izvedbeno umijeće 
važnije od katkad skromnih ili neodgovara- 
jućih uvjeta za scenski nastup. Učenici su 
sa zanimanjem i znatiželjom pred školom 
dočekivali kamione u kojima se prevozi 
scenska oprema, promatrali iskrcavanje 
golemih kovčega u kojima su bile pažljivo 
složene vrijedne narodne nošnje, ali i glaz- 
bala i ostala oprema potrebna za nastup. 

LADO je izlazio mladima ususret, gostu- 
jući u školama, ali i ugošćujući ih u svojoj 
dvorani. Cilj je uvijek bio isti: upoznati 
mlade u najranijoj dobi s hrvatskom fol- 
klornom baštinom, zainteresirati ih za tu 
vistu umjetnosti i među njima otkrivati 
talente koji bi se isami htjeli okušati u ple- 
snom i glazbenom umijeću. 

U povijesnima kronikama Lada zabi- 
lježeni su mnogi nastupi pred mladom 
publikom. U vrijeme kad se organizacija 
nazivala Muzičkom omladinom Hrvatske, 


Obnovljenom suradnjom s Hrvatskom 
glazbenom mladeži LADO osvaja srca najmlađih 


LADO je, primjerice, 13. listopada 1988., 
nastupio u Velikoj Gorici, u dvorani 
Osnovne škole ,,Stjepan Fabijanić - Japa". 
Voditeljica programa bila je prof. Snježana 
Špehar, a jedan je član Ansambla LADO u 
spomen-knjigu škole zapisao: ,Zahvalju- 
jemo školi na suradnji za koju se nadamo 
da će se uspješno nastaviti. Mi dolazimo da 
pokažemo dio naše lijepe narodne umjet- 
nosti... 

Nastupi Ansambla LADO i danas su zna- 
čajan dio glazbenog programa svake kon- 
certne sezone Hrvatske glazbene mladeži. 
Koncerti su popraćeni stručno vođenom 
konferansom. Mlada publika, osim u glaz- 
benom umijeću, uživa i u raskoši auten- 
tičnih kostima, upoznaje se s tradicijskim 
glazbalima i dobiva vrijedne informacije o 


Raznobojne nošnje i plesovi 
pobudili su veliko zanimanje 
mlade publike 


krajevima odakle potječu plesovi i pjesme. 

U veljači 2015. godine LADO je u svojoj 
dvorani nastupio za pretplatnike ciklusa 
Hrvatske glazbene mladeži i tako obnovio 
uspješnu suradnju Lada i HGM; kontinui- 
tet tradicije i pokazatelj kako se LADO u 
susretu s mladima neprestano pomlađuje. 

Tradicijska glazba i ples dragocjena su 
baština proteklih stoljeća i nemjerljivo 
vrijedan doprinos budućim vremenima. 
Zajednička je obveza svih sudionika nacio- 
nalne kulture njegovanje različitih eleme- 
nata kulturne baštine, pa tako i tradicijske 
glazbe i plesa. Hrvatska glazbena mladež 
za to se zdušno zalaže, na dobrobit sadaš- 
njih i budućih naraštaja, a Ansambl LADO 
zahvalan joj je na toj promociji folklornih 
vrijednosti. 


Dojmovi učenika Osnovne škole 
»Dr. Ivan Merz" nakon nastupa 
Ansambla LADO, koji je mališane 
ugostio u svojoj dvorani, u sklopu 
ciklusa namijenjenog Hrvatskoj 
glazbenoj mladeži 


Eva Maria, 2a 


Andro, 2a 


Jakov, 2a 


Nikola, ža 

TURNEJE 


Kad kultura 


procvjeta na 


dva kontinenta 


piše JELENA YAMASAKI 


Počasni konzulat RH u Osaki/ 
Japan, asistentica počasnom konzulu, 
zadužena za turističku i kulturnu 
promociju i promidžbu & NPO 
Japansko-hrvatsko društvo razmjene 


snimio VIGOR VUKOTIĆ I PRIVATNA 
FOTOARHIVA JELENE YAMASAKI 


Jelena Yamasaki i bivši 
veleposlanik Japana u Hrvatskoj 
Nj. E. Tetsuhisa Shirakawa koji je 
sa suprugom gledao koncert Lada 
u Tokiju 2014. godine 

rojekt kulturne razmjene izme- 

đu Japana i Hrvatske započeo je 

u listopadu 2014., nakon što smo 

završili uspješnu turneju malih 
javnih nastupa sa seniorskim zborom 
Kwansei Sveučilišnog zbora Shingetsukai, 
poznatom po tome da njihovo sveučilište 
već više od 96 godina izvodi hrvatsku ariju 
»U boj* kao svoju himnu. 

Budući da su vjerovali kako je Nikola 
Šubić Zrinski podrijetlom Mađar, te često 
mijenjali navode o podrijetlu naše arije, 
od makedonske, jugoslavenske, srpske i 
češke, prije nekoliko godina napokon su se 
uvjerili da potječe iz Hrvatske. Meni je bilo 


iznimno važno da sveučilište dobije točne 
informacije o povijesnim okolnostima i 
podrijetlu Nikole Šubića Zrinskog i bici 
kod Sigeta. 


Na njihovom koncertu u Osaki upoznala 
sam gospodina Hamadu, kontakt-osobu 
Ansambla Mionokai. Oduševilo me što 
postoji ansambl koji se bavi izvedbom tra- 
dicionalnih melodija na vrlo vrijednim i 
rijetkim instrumentima kao što je koto 
(japanska harfa), shamisen (japanska gitara 
s 3 žice) i kokyu (tradicionalni japanski 
gudački instrument), uključujući tradici- 


onalnu izvedbu japanskog plesa i pjesme. 
Pomno  istraživši djelovanje  Ansambla 
Mionokai uvidjela sam podosta sličnosti 
i poneke poveznice, ali i razlike iz kojih 
možemo pokušati učiti jedni od drugih, 
te da bi sve to mogao biti valjan razlog za 
kulturnu razmjenu. Kada sam pokrenula 
cijeli proces, znala sam da će najteži dio biti 
dobiti sponzorstvo, ali i osigurati povoljnu 
cijenu aviokarata, kakve u aviokompani- 
jama nisu dostupne čak ni turističkim agen- 
tima. Dodatni je problem prijevoz vrlo teške 
opreme, odnosno instrumenata koji tijekom 
prijevoza zahtijevaju posebnu brigu. 

U Japanu se tako zahtjevna gostovanja 
planiraju vrlo detaljno i godinama una- 
prijed. Zahvaljujući potpori lokalnih par- 
tnera Makoto i Klape Kapric, grada Zadra i 
Zagreba i aviokompanije Turkish Airlines, 
sve smo uspjeli organizirati unutar neko- 
liko mjeseci, usporedo radeći na ostalim 
projektima uz poslove vođenja, koordi- 
nacije i produkcije turističkih programa. 
Turkish Airlines je još 2014. pokazao dobru 
volju pristavši nam ponuditi prihvatljivu 
cijenu aviokarata i kargo za japansku tur- 
neju Ansambla LADO. No, i tada su pre- 
govori trajali nekoliko tjedana, što je u 
razdoblju Božića i Nove godine bilo izni- 
mno stresno, no znala sam da na njih mogu 
računati i da su uvijek otvoreni za suradnju 
i kulturne razmjene. 


Koncerte sam isplanirala tako da sam 
u Zagrebu s Ansamblom LADO uspore- 
dila kostime, plesove i pjesme Hrvatske 
i Japana, dok sam u Zadru za Crkvu sv. 
Donata osmislila razmjenu japanske i 
naše klapske pjesme. Cijeli su projekt 
podržali Grad Zagreb, Turistička zajednica 
Grada Zagreba, Turkish Airlines, Makoto, 
WeLink, Office Tenitama, počasni kon- 
zulat RH u Osaki, čiji sam zaposlenik, i 
društvo koje sam nedavno osnovala NPO 
JCEA (Japansko — hrvatsko društvo raz- 
mjene). Japansko veleposlanstvo posudilo 
nam je prekrasne zlatne paravane, tipične 
za ukrašavanje scene na sličnim prired- 


Bliski susret dviju različitih i udaljenih kultura u 
Zagrebu - Mionokai i LADO 


bama. 

Umjetnice su bile očarane programom 
koji je izveo LADO, pod nazivom ,,Slike iz 
Hrvatske", prikazujući na dojmljiv način 
plesove, pjesme i nošnje naših krajeva. 
Ponajviše ih je iznenadilo i oduševilo kako 
tako mala zemlja ima tako široku i raznovr- 
snu ponudu nošnji, kostima, pjesme i plesa. 

Već nekoliko godina pokušavam pribli- 
žiti klapsko pjevanje Japancima i čvrsto 
sam uvjerena da će — kad shvate smisao 

TURNEJE 


E: am 


e 


GI: Er krk: hi: Bike“ 


KELE EE AMAN ELA GURALA LANA EK, kada ata zkk 


KORIZMENA TURNEJA 


Predstavljanje 
nagrađenog 
programa 


piše VEDRAN DROBINA 
snimila MARTINA KENJI 


nsambl LADO predstavio je 
u sklopu tradicionalne koriz- 
mene turneje svoj nagrađeni 
vokalni program ,,Gospin plač" 

u šest gradova kontinentalne Hrvatske. 
Praizveden na Varaždinskim baroknim 
večerima 2014. i nagrađen prestižnom 
nagradom Ivan Lukačić zaetnomuzikološki 
rad i očuvanje hrvatske glazbene baštine, 
program ,Gospin plač“ mogao se uživo 
slušati u Slavonskom Brodu, Velikoj Gorici, 


Slavonski Brod 


Čazmi, Križevcima, Samoboru i potpuno 
ispunjenoj Zagrebačkoj katedrali u kojoj 
je publika dugotrajnim pljeskom nagradila 
Ansambl za izvedbu ovog po svemu vrlo 
posebnog vokalnog koncerta. Korizmena 
turneja bila je prava prigoda za izvođenje 
programa ,,Gospina plača" koji je stekao 
veliko priznanje kritike i glazbenih struč- 
njaka, a u koncertnoj izvedbi Ansambla 
LADO oduševio publiku u svim gradovima 
u kojima su nastupili. 


22. ožujka 2015. 
23. ožujka 2015. 


Crkva Presvetog Trojstva 


Velika Gorica Crkva Navještenja Blažene Djevice Marije 

Čazma 24. ožujka 2015. Župa sv. Marije Magdalene u Čazmi 

Križevci 25. ožujka 2015. Župa sv. Ane 

Samobor 27. ožujka 2015. Franjevačka crkva Marijina Uznesenja 
1 Ispred Carske palače u Osaki Zagreb 28. ožujka 2015. Zagrebačka katedrala 


2 Nakon zadnjeg nastupa Lada u Olimpijskom 
centru u Tokiju 


3 S direktorom agencije Folklore Report koja je 
organizirala gostovanje Lada u Japanu Tetsuom 
Masunagom, umjetničkim vodstvom Lada i 
volonterima 


i značenje naše nematerijalne kulturne 
baštine pod zaštitom UNESCO-a - ono 
postati hit. Teme ljubavi, mora i domolju- 
blja i Japancima su vrlo bliske i nadam se 
da ću u sljedećem razdoblju dovesti neku 
našu klapu ili vokalnu skupinu na gostova- 
nje u Japan. Zadarska ženska klapa Kapric 
pokazala se odličnim izborom. Za zajed- 
ničku izvedbu klape i japanskog ansambla 
izabrala sam pjesmu ,,Shima uta“ (,Pjesma 
otoku"), tradicionalnu pjesmu s otoka 
Okinawe, koji je nakon Drugog svjetskog 
rata tajnim ugovorom bio prodan Japanu i 

čija je filozofija življenja i postojanja teme- 
ljena na očuvanju mira. Bila je to ,nemo- 
guća misija", bez ijedne probe uvježbati 
zajedničku izvedbu ove japanske pjesme 
s Okinawe. No, vjerovala sam da je jezik 
pjesme univerzalan, jer govori o miru bez 
granica i da će se vrlo lako uskladiti. Izbor 
pjesme pokazao se punim pogotkom i 
slušatelji su u ovom jedinstvenom spoju 
japanske i hrvatske kulture mogli uživati 
u ambijentu prelijepog Sv. Donata. 


Bilo je teško nagovoriti 17 članica i glavnu 
sensei na gostovanje u njima potpuno 
nepoznatoj zemlji, no iznenadila ih je 
ljepota Lijepe Naše, naš folklor i običaji, 
koje sam za prezentaciju izradila u poseb- 
nom dosjeu na japanskom jeziku, uz 
razne videoisječke i slike. S obzirom na 


to da nismo imali financijskih sredstava 
za angažiranje PR agencije, bila sam vrlo 
zabrinuta za popunjenost dvorana, koje su 
ipak na kraju bile ispunjene, a poseban je 
doživljaj bio Sv. Donat, i na gornjem katu 
popunjen do posljednjeg mjesta. 

Drago mi je da su svi ljubitelji Japana u 
Hrvatskoj i Sloveniji mogli uživati u zaista 
rijetkom primjeru izvedbe tradicionalnih 
skladbi, plesa i pjesme na dragocjenim 
instrumentima. 

Ovom prilikom još jednom zahvaljujem 
svima koji su sudjelovali i pomogli realiza- 
ciji tog projekta kulturne razmjene, u nadi 
da ćemo moći ponovo ugostiti LADO u 
Japanu, kao i dodatno promovirati klapsko 
pjevanje kao našu nematerijalnu kulturnu 
baštinu na jednom od koncerata u iduće 
dvije godine. 


Nagrađeni program »Gospin plač* izveden je 
u Zagrebačkoj katedrali 

CARITAS I LADO 


Zajedništvo 
u plemenitosti 


piše JELENA LONČAR 


snimke ARHIVA CARITASA ZAGREBAČKE NADBISKUPIJE 


aritas Zagrebačke nadbiskupije i 

Ansambl narodnih plesova i pje- 

sama Hrvatske LADO počeli su 
surađivati 2013. godine, prigodom obilježa- 
vanja pete obljetnice rada Caritasove Kuće 
za žrtve obiteljskog nasilja na Selskoj cesti 
165 u Zagrebu. 

Tom je svečanom prigodom organiziran 
humanitarni koncert na kojem je u kino- 
dvorani Pučkog otvorenog učilišta u Samo- 
boru nastupio Orkestar Ansambla LADO. 


— 

Članovi Orkestra svojim su vrhunskim 
izvedbama na tradicijskim i klasičnim 
glazbalima oduševili slušatelje dojmljivo 
im dočaravajući putovanje hrvatskim kra- 
jevima, ali i upoznajući ih s glazbenom 
baštinom drugih zemalja. Suradnja Cari- 
tasa sAnsamblom LADO nastavljena je iu 
2015. godini pa je 27. ožujka u Franjevač- 
koj crkvi u Samoboru održan humanitarni 
koncert. Izvedeni su različiti napjevi ,Gos- 
pina plača“ iz raznih krajeva Hrvatske, a 


1 
MI 
li 


prihod od dobrotvornog koncerta bio je 
namijenjen unutarnjem uređenju Kuće 
za žrtve obiteljskog nasilja, primjerice 
zamjeni dijela dotrajale stolarije. Zahva- 
ljujući toj bliskoj i nadasve plemenitoj 
suradnji, djelomično su ostvareni postav- 
ljeni ciljevi obnove Kuće, u koju, dakako, 
treba još puno ulagati kako bi se osposo- 
bila za svoju humanitarnu namjenu. 

Materijalna pomoć koju LADO pruža 
Caritasovim korisnicama vrijedna je 
svake pohvale, ali njima je jednako 
draga i cijenjena moralna potpora čla- 
nova Ansambla. Humanitarne inicijative 
Ansambla LADO i njihova sklonost da 
pomognu onima kojima je pomoć najpo- 
trebnija nadmašuju čak i sam čin njihove 
umjetničke izvedbe. Zahvalni smo Bogu 
što naše zajedničko zauzimanje za bližnje 
u potrebi svjedoči kršćansku ljubav i milo- 
srđe. 

Ponosni smo što se LADO, koji pro- 
miče, njeguje i čuva hrvatsku kulturnu 
baštinu tradicijskih pjesama i plesova, 
zajedno s nama zdušno zalaže za ostvare- 
nje humanitarnih ciljeva koji pridonose 
boljitku cijele zajednice. 

Stoga u osobno ime i u ime Caritasa 
Zagrebačke nadbiskupije od srca zahvalju- 
jem Ansamblu LADO i njegovu ravnatelju 
na umjetničkim izvedbama, materijalnoj 
pomoći i snažnoj moralnoj potpori. 

Voljeli bismo da se naša suradnja na 
putu dobrote i plemenitih ciljeva nastavi, 
aumjetnicima Ansambla želimo da diljem 
svijeta i dalje prenose neprocjenjivo 
bogatstvo nacionalne glazbene i plesne 
baštine, kao važan dio hrvatskog kultur- 
nog identiteta. 


Sestra Jelena Lončar, ravnateljica 
Caritasa Zagrebačke nadbiskupije, 
zahvalila je Ladu i samoborskoj publici 


Predstavljanje 
nove koreografije 
u dvorani 
Ansambla LADO 


DOAJEN NEISCRPNE INSPIRACIJE 


Poklonimo se 


velikom Branku 


Segoviću 


piše DUBRAVKO RADIĆ snimili ROBERT GAŠPERT I MARIO FERENČAK 

DOAJEN NEISCRPNE INSPIRACIJE 


oznavati gospodina Branka Šego- 

vića velika je čast, a biti sudionik 

postavljanja nove koreografije u 92. 
godini njegova života, rijedak je i izniman 
privilegij. 

Splitski etnokoreolog, koreograf, peda- 
gog, sportaš, erudit i poliglot (poznavatelj 
je francuskog, portugalskog, talijanskog, 
češkog, norveškog i engleskog jezika) 
početkom srpnja 2015. u Ansamblu 

narodnih plesova i pjesama Hrvatske 
LADO postavio je svoju šestu koreogra- 
fiju nazvanu ,Dubrovačke kontradanse“. 
Kontradanse su, prema zapisima Franje 
Kuhača, nastale u Engleskoj kao seoski 
plesovi (Country dances) te su se u 17. sto- 
ljeću u Europi udomaćili kao Kontradans, 
često i pod drugim nazivima. U Italiji su 
se potkraj 17. stoljeća kontradanse plesale 
oblikom nazvanim En ligne. 


DOAJEN NEISCRPNE INSPIRACIJE 


Završne pripreme u 
ženskoj garderobi 
Lada prije 
predstavljanja nove 
koreografije 


Ladovci u društvu koreografa Branka Šegovića 
nakon održanih proba (sasvim gore). Orkestar 
Ansambla LADO kao mandolinski sastav 


Iz raznih zapisa i saznanja ovi su ,,seo- 
ski plesovi" poslije utjecali na oblikovanje 
tzv. salonskih plesova onog doba. Veze 
Dubrovnika, osobito sa zemljama Medite- 
rana, znatno su utjecale na životni stil sta- 
novništva. Posebno treba istaknuti česte 
boravke španjolskih mornara te mnogih 
umjetnika i plesača iz Europe u Dubrov- 
niku tijekom 17. i 18. stoljeća koji su sa 
sobom donijeli modne novitete toga vre- 
mena. Tako su u Dubrovnik ,zakoračili* i 
plesni noviteti Europe - kontradanse. 


Dubrovačke svečanosti vezane uz pro- 
slavu njegova zaštitnika Sv. Vlaha potkraj 


17. i početkom 18. stoljeća, uza sudjelo- 
vanje i plemstva i puka, bile su posebna 
prilika za razvoj raznih plesova. Uslijedili 
su sve brojniji posjeti plesnih učitelja iz 
Europe koji suu Dubrovnik prenosili svoja 
plesna znanja, a ona su se manifestirala u 
jednom od prvih stranih plesova ,,Minu- 
etu“ koji je, uz dubrovačke tance, primje- 
rice ,Povirušu*, ,Monferinu" i druge, bio 
dobro prihvaćen. 

Kontradanse su u Dubrovniku popri- 
male razne oblike, ali nisu zanemarivani 
oblici En ligne i ,četverokut". Uvažava- 
jući kazivače koji su i sami bili sudionici 
njihovih izvedaba, a koje su se prilagodile 
mjesnim prilikama Dubrovnika, gospodin 
Šegović od kontradansi je odabrao plesove 
»Viktoria" i ,Ragusea*. U plesu se isticala 
ljupkost plesačica u pokretima, naklo- 
nima, promenadama, a posebno suzdrža- 
nost muškaraca i stil plesanja. 


U Dubrovniku je tijekom navedenih raz- 
doblja prevladavala glazbena pratnja, 
počevši od lutnje pa sve do mandolina, 
raznih vrsta harmonika, ovisno o vre- 
menu i prilikama u kojima su se plesale 
kontradanse. 

Glazbenu je obradu pripremio Siniša 
Leopold, a kostime-nošnje dizajnerica 
Lidija Fištrek. 


Svoju je prvu koreografiju u Ansam- 
blu LADO, nazvanu ,,Stari splitski ple- 
sovi“, gospodin Branko Šegović postavio 
1976. godine (glazbena obrada N. Buble), 
»Plesove starog Trogira" 1986. godine 
(glazbena obrada M. Makar), ,Trogirsku 
kvadrilju“ 2000. godine (glazbena obrada 
M. Makar), ,,Stare plesove s otoka Brača“ 
2004. godine (glazbena obrada M. Makar), 
»Plesove otoka Hvara" 2005. godine (glaz- 
bena obrada M. Makar). 

Njegova šesta koreografija u Ansam- 
blu LADO, nazvana ,Dubrovačke kontra- 
danse", još jednom potvrđuje iznimnu 
umjetničku i ljudsku veličinu Branka 
Šegovića, doajena hrvatske tradicijske 
glazbe i vječitog nadahnuća mlađim nara- 
štajima koji slijede njegov neponovljiv 
životni i stvaralački put. 


dz 
Nia 


Umjetnički direktor Ivan Ivančan s 
kostimografkinjom Lidijom Fištrek 

Izvrsnost pred 
kamerama 


Pod svjetlima reflektora 

i pred okom kamere 
vrhunski profesionalci 
Ansambla LADO prikazali 
su najljepše dijelove 
hrvatske plesne tradicije, 
a snimljeni DVD bit će 
predstavljen početkom 
2016. godine 


piše LIVIJA ZGURIĆ 
snimio ROBERT GAŠPERT 


repoznatljivi crveni zastori, veliki 
D prozori kroz koje u dvoranu ulazi 

prirodno svibanjsko svjetlo i zvu- 
kovi s trga popularno nazvanog Mažura- 
nac, zrcala i velike slike koje krase zid 
dvorane - dakle uobičajeni dekor Dvorane 
Ansambla LADO - na nekoliko je dana 
zamijenjen crnim zastorom, kamerama 
i reflektorima ispred kojih su umjetnici 


Ansambla strpljivo ponavljali dijelove naj- 
popularnijih koreografija. 

Doslovce užarena atmosfera — tempe- 
rature su tog svibanjskog dana u dvorani 
dosezale i 40 Celzijevih stupnjeva — nije 
omela profesionalce Ansambla u obavlja- 
nju onoga u čemu su najbolji: prikazivanju 
najljepših dijelova plesne hrvatske tradi- 
cije. Visoka temperatura nije ometala ni 
snimatelje i ostale zaposlenike Eldre koji 
su svojim kamerama vjerno bilježili sve 
detalje plesnih pokreta, budno pazeći da 
snimateljski koncept bude perfekcioniran 
u svakoj pojedinosti. 

Rezultati rada na promotivnom DVD-u 
ugledat će svjetlo dana početkom 2016. 
godine. - 


| 


Neki od kadrova 
promotivnog DVD-a 
snimljenog u dvorani 
Ansambla LADO 


VESELI LADO 


ve e. 


Praščići siti, 
a vuk ostao gladan 


piše ANA SPIŠIĆ snimke MARTINA KENJI 


radicija se nastavlja, a cilj - nasmi- 

jati i velike i male — i ove je godine 

uspješno ostvaren. U božićnoj 
predstavi ,,Crvenkapica i tri praščića“ 
Antun Leinveber, u glavnoj ulozi Crven- 
kapice, svojom je pjesmom i duhovitom 
interpretacijom, u svakom pojavljivanju 
na sceni, publiku poticao na gromoglasan 
smijeh. Budući da se Kristina Opačić Vru- 
ćina u prijašnjoj predstavi u ulozi bake 
pokazala izvrsnom glumicom, i ove je 
godine dobila priliku da zablista u istoj 
ulozi i posve je opravdala očekivanja. 
Uloge triju praščića interpretirale su Klara 
Kašnar, Anita Huđek i Mateja Kovače- 
vić, ističući posebnost karaktera svakoga 
od njih. Kako praščići ne bi promrzli od 


hladnoće i bili gladni na mjestu koje ne 
poznaju, odjednom se pojavila Ciganka, 
koju je tumačila Livija Zgurić, koja im je 
prodala deke, kekse i ostale potrepštine, 
čini se s blagdanskim popustom. 

Priča o Crvenkapici i tri praščića nezami- 
sliva je bez zločestog i opasnog vuka, u inter- 
pretaciji Ane Spišić. Budući da je vuk bio 
jako gladan i htio ih je sve proždrijeti, spas 
se ukazao u liku neustrašivog lovca snažnog 
stasa Mateja Gluščića koji je, unatoč pomalo 
lijenoj naravi, natjerao vuka u bijeg. 

Uz već poznate scenske likove, u pred- 
stavi su ove godine prvi put sudjelovali 
Mario Ferenčak u ulozi mesara vegetari- 
janca, poznatog po pripremi vrhunskih 
delicija - čvaraka od suncokretovih sje- 


menki, i Tena Franjić u ulozi Medvjeda 
partijanera. 

Za svaku su predstavu nužne temeljite 
pripreme, ne samo scenskih protagonista, 
nego i pozadinskih snaga koje oblikuju 
scenu. Stoga cijela ekipa Veseli LADO 
zahvaljuje na pomoći Ireni Matici, Petri 
Matutinović i Sandri Sekuli. Za mašto- 
vite kostime zaslužna je Miljenka Lenđel 
Mima, a za scenske efekte Matija Auker. 

Na samome kraju, kao najdraže iznena- 
đenje koje djeca željno i nestrpljivo išče- 
kuju, na scenu izlazi Djed Božićnjak, ispod 
čije se odore krio Goran Malus. 

Tako je, s velikim veseljem i uz nasmi- 
jana lica i velikih i malih, završila još jedna 
božićna priča, kao dio tradicije Ansambla 
LADO koja simbolizira zajedništvo i uspje- 
šan završetak još jedne godine. 


Mnogi su se 
pitali tko je 
od ladovaca 
utjelovio 
strašnog 
Vuka 


Božićna bajka završila 
je dolaskom Djeda 
Božićnjaka, što je 
razdragalo mališane 

LJETNA TURNEJA 


Pjesmom 1 


plesom od obale 
do zaleđa 


piše i snimio 
VEDRAN DROBINA 


Tradicionalna ljetna turneja i ove je 
godine izazvala oduševljenje domaće 
publike, ali i gostiju koji su pristizali iz 
okolnih gradova i mjesta 

adranskom turnejom srednjom i juž- 

nom Dalmacijom od 21. do 28. srp- 

nja 2015. Ansambl LADO posjetio je 

velika obalna turistička središta, ali 
nije zaobišao ni manje gradove i Dalmatin- 
sku zagoru. Sedmodnevna turneja zapo- 
čela je plesnim koncertom pred prepunom 
solinskom Gradinom, a već sutradan 
Ansambl je nastupio na jednoj od najljep- 
ših otvorenih pozornica u Hrvatskoj — Tvr- 
đavi svetog Mihovila u Šibeniku. Posebna 
čast Ansamblu ukazana je u Makarskoj, 
gdje je LADO primio nagradu Osmijeh 
Biokova Makarskog kulturnog ljeta, kao 
priznanje za svekoliki doprinos hrvatskoj 
kulturi. 


Tradicionalno gostovanje i druženje 
u Zagvozdu pobudilo je - za gostovanja 
u tom mjestu uobičajeno - dobro raspo- 
loženje članova Ansambla, ali i razdra- 
gani osmijeh Vedrana Mlikote, prijatelja 
Lada i organizatora Kazališnih susreta u 
Zagvozdu. Svi nazočni, od kojih su mnogi 
pristigli iz drugih mjesta, uživali su u 
nastupu Ansambla LADO. 

Bazilika sv. Križa u Ninu i ove je godine 
pružila Ladu veličanstvenu pozadinsku 
sliku za večernji plesni koncert, a koncert 


U program su 
uvršteni »Zagorski 
drmešari", ,Lijepa 
moja Moslavina", 
»Baranjski plesovi" 
i druge izvedbe 


Solin Solinska Gradina 
Šibenik Tvrđava svetog Mihovila 
Makarska Ljetno kino 

Zagvozd Trg glumaca 


26. srpnja održan na Trgu opatice Čike, 
odnosno zadarskom Forumu, gledalo je 
više od tisuću posjetitelja Zadra, među 
kojima i mnogo stranih turista. 

Po prvi puta LADO je nastupio u Bibi- 
njama, a oduševljena publika, također 
pristigla iz okolnih mjesta, dugotrajnim je 
pljeskom, na vrlo emotivan način, nagra- 
dila Ansambl na posljednjem koncertu 
Ljetne turneje 2015. 


21. srpnja 2015. 
22. srpnja 2015. 
23. srpnja 2015. 
24. srpnja 2015. 


Nin Pozornica kod Crkve sv. Križa 25. srpnja 2015. 
Zadar Trg opatice Čike 26. srpnja 2015. 
Bibinje Sportski centar Crljenica 27. srpnja 2015. 

LADO je 2015. 
prvi put nastupio 
u Bibinjama 


LADO je osvojio nagradu Makarskog kulturnog 
ljeta Osmijeh Biokova za svekoliki doprinos 
hrvatskoj kulturi 


DEA 
SRESTI AU G 


BB. pr MCI U ZAG 

Koncerti za 
blagdansku radost 


piše LIVIJA ZGURIĆ 
snimili ROBERT GAŠPERT 
I MARKO MRŠE 

prosincu, mjesecu blagdanskog 
ugođaja, LADO svojim nastupima 
nastoji pridonijeti pobuđivanju 
što radosnijih trenutaka na mjestima gdje 
pjesma i ples nisu samo božićna čestitka, 


oni koji vole i poštuju Ansambl i koji su 
imali prilike biti na koncertima, neovi- 
sno o generacijskoj pripadnosti ili mjestu 
boravka, dio svog zadovoljstva prenijet će 
i na svoje najbliže i tako se dobre vibra- 
cije scenskog nastupa šire mnogo dalje od 
podija na kojem plesni korak i uvježbani 
vokali podsjećaju na tradicijski kontinui- 
tet radosti življenja na našim prostorima. 
LADO dodiruje ljudske duše, ali ne 
zaboravlja ni one kojima životne okolnosti 
uskraćuju potpunu blagdansku radost. 
Humanost i milosrđe, kao nevidljivi plašt 
kojim je u svom scenskom nastupu oba- 
vijen Ansambl, razotkriva se pred publi- 
kom koja ne samo što želi slušati i gledati 
LADO, nego plaćenom ulaznicom želi dio 
svoje ljudskosti i milosrđa podariti onima 
kojima je pomoć najpotrebnija. 
Ovogodišnja tradicionalna božićna tur- 
nejaAnsambla LADO počelaje 15. prosinca 


humanitarnim koncertom u Crkvi Uzviše- 
nja Svetog Križa u zagrebačkom naselju 
Siget, a završila je koncertom u Varaždinu 
22. prosinca. LADO već 26 godina održava 
božićne koncerte, a ove je ove godine u 
Varaždinu nastupio jubilarni, 25. put. Nije 
nastupio samo prve godine održavanja 
božićnih koncerata; nakon toga je u Varaž- 
dinu gostovao 25 godina zaredom, uvijek 
22. prosinca, neposredno prije Badnjaka i 
Božića. 


Plesna voditeljica Verica Radić i solist Hrvoje 
Radić obilježili su 35. obljetnicu rada u Ansamblu 


U svom je božićnom programu LADO 
priredio jednosatni izbor najpoznatijih 
tradicijskih pjesama: božićne napjeve u 
obradama Dražena Kurilovčana, Joška 
Ćalete i Tomislava Uhlika. Publika je 
mogla čuti i dvije praizvedbe pjesama ,Tri 
kralja jahahu" i božićne ,Kolede" u Uhli- 
kovoj obradi. Ansamblom je dirigirao glaz- 
beni voditelj Dražen Kurilovčan, a drugim 
blokom pjesama zadarskog zaleđa mae- 
stro Joško Ćaleta. Za kraj koncerta publici 
su predstavljene najpoznatije pjesme iz 
repertoara. 

Prihod od prodaje ulaznica s humani- 
tarnog koncerta održanog u Crkvi Uzviše- 
nja Svetog Križa u zagrebačkom Sigetu bio 
je namijenjen projektu ,NO LIMIT - Daj 5 
za bolji svijet!" Kluba Dobre Vibracije. Pro- 
jektom je predviđena pomoć djeci s teško- 
ćama u razvoju, njihovoj rehabilitaciji i 
što lakšem uključivanju u život zajednice. 
Posebni gosti na koncertu u Sigetu bila su 
djeca kojoj se tim projektom pruža kon- 
kretna potpora. 

Završetak ovogodišnje Ladove kon- 
certne sezone obilježen je i dojmljivom 
obljetnicom: plesna voditeljica Verica 
Radić i solist Hrvoje Radić proslavili su 
35 godina umjetničkog rada u Ansamblu 
LADO. Cijeli radni vijek posvećen pjesmi 
i plesu, ali i vlastitoj strasti koja im je obi- 
lježila život. 


Na humanitarnom koncertu u sigetskoj crkvi Uzvišenja Sv. Križa 
zasvirali su štićenici udruge Klub Dobre vibracije 


Zagreb 

Novska 

Trnovec Bartolovečki 
Prelog 

Marija Bistrica 
Zagreb 

Varaždin 


15. prosinca 
16. prosinca 
17. prosinca 
18. prosinca 
20. prosinca 
21. prosinca 
22. prosinca 


Crkva Uzvišenja Sv. Križa, Siget 

Pučko otvoreno učilište 

Crkva Majke Božje Snježne 

Crkva sv. Jakoba 

Crkva Uznesenja Blažene Djevice Marije 
Crkva sv. Antuna Padovanskog, Sveti Duh 
Katedrala Uznesenja Blažene Djevice Marije 


LADO GODIŠNJAK 2015. 


BOŽIĆNA TURNEJA 


47 


48 


TRADICIJA I KONTINUITET 


Ključ uspjeha 
i opstanka 


Ivana Lušići 
Josip Gliberina 


radicija i kontinuitet. Te dvije 

riječi čine mi se najpotpunijom 

odrednicom  Ansambla LADO. 
Poštovanje tradicije, čuvanje i njegovanje 
narodne baštine i kontinuirano nastojanje 
mnogih strastvenih pregalaca da se nacio- 
nalno blago prenosi s generacije na genera- 
ciju. Dolazak novih ljudi, prirodna smjena 
naraštaja, od plesača, pjevača i glazbenika 
do ravnatelja i domara, zapravo uvijek 
označava nastavak onoga što su stvorili 
prethodnici. 

Nakon 30-ak godina rada u sportu, od 
nastavnika tjelesnog odgoja do direktora 
nekoliko rukometnih i košarkaških klu- 
bova te glavnog tajnika Hrvatskog ruko- 
metnog saveza, nakon osvojene zlatne 
medalje na Olimpijskim igrama u Atlanti 
1996., osjetio sam zasićenje tim poslom. 

Kad sam doznao da je otvoren natječaj 
za ravnatelja ansambla LADO, smatrao 
sam da s osmogodišnjom školom harmo- 
nike, plesnim stažem u školskom fol- 
klornom društvu i iskustvom glazbenog 
korepetitora u folklornom ansamblu Joža 
Vlahović, imam i znanja i energije da se 
prijavim za to mjesto. Moj je prethodnik 
na mjestu ravnatelja bio Stjepan Srijemac, 
koji me u gimnaziji uveo u folklor. 

Kad sam imenovan ravnateljem, imao 
sam veliku ambiciju da ansambl velikog 
ugleda, za koji sam smatrao da je malo uspa- 
van, pretvorim u putujuću ,reklamu“ koja 
Hrvatsku predstavlja kao zemlju neiscrpnog 
narodnog blaga. Htio sam svojim sport- 

Svaki novi ravnatelj mora razvijati 

i osnaživati naslijeđe koje mu je 
ostavio prethodnik, a LADO mora biti 
otvoren društvu, sponzorima i svim 
institucijama sklonima pomagati takav 
moćni nacionalni brend 


piše JOSIP GUBERINA, bivši ravnatelj Lada 


skim afinitetima i iskustvom malo ,razgi- 
bati" LADO. Želio sam klasičnu kulturnu 
instituciju preobraziti u modemi tržišni 
model. Vjerovao sam da LADO svojim veli- 
kim potencijalima može postati nacionalni 
brend, ali da to zahtijeva golemi menadžer- 
ski i marketinški angažman. Uskoro je stigla 
potvrda da sam strateški bio dobro usmje- 
ren: dobio sam najviše državno priznanje 
za menadžerstvo u kulturi. Postavio sam 
sebi za cilj da LADO nastupa na vrhunskim 
pozornicama, da gostuje u zemlji i inozem- 
stvu, da se uzdigne na razinu nacionalne 
kulturne institucije i da postane ambasador 
hrvatske kulture. Ali prethodno je trebalo 
riješiti neke unutarnje boljke. 

Zgrada Lada bila je funkcionalno i estet- 
ski vrlo zapuštena pa je moja prva zadaća 
bila obratiti se Gradu Zagrebu i Ministar- 
stvu kulture za pomoć. Ubrzo smo, zahva- 
ljujući novčanoj pomoći tih institucija, 
vlastitim prihodima od koncerata i dona- 
cijama sponzora, sanirali zgradu, klima- 
tizirali skladišni prostor narodnih nošnji 
i instrumenata, uredili pozornicu u Ladu, 
postavili baletni pod, razglas i rasvjetu. 
Tim smo zahvatima riješili problem vlage 
i sačuvali dragocjene narodne nošnje od 
propadanja. Sve je bilo dovršeno do pro- 
slave 50. obljetnice Ansambla, 11. stude- 
nog 1999. godine. 

Potom smo nabavili rasvjetu i razglas za 
vanjske nastupe, kamion, kombi i osobno 
vozilo, što je omogućilo da oprema na vri- 
jeme stiže do mjesta nastupa. Vozila su 


nam donirali sponzori, primjerice Ina i Euro- 
line, ali i pojedinci kao Davor Štern, Boris 
Mikšić itd. S tim smo vozilima, obilježenima 
logom Lada, doista bili putujuća reklama, 
posvuda smo pobuđivali zanimanje ljudi 
i bili promotori vlastita ugleda. Imali smo 
izvrsnu unutarnju organizaciju optimalnog 
korištenja vlastitih snaga za sve poslove, do 
te mjere da je jedna plesačica bila i vozačica 
kamiona, te je na dugim turnejama mijenjala 
službenog vozača! Pri ugovaranju turneja 
uvijek smo inzistirali na vrhunskim pozorni- 
camaivrhunskom smještaju, smatrajući da u 
svakom trenutku i u svakoj situaciji trebamo 
štititi ugled i dostojanstvo Ansambla. 

Ravnatelj Lada bio sam od svibnja 1998. do 
travnja 2002. godine. Na tom me mjestu nasli- 
jedila Ivana Lušić, najdugovječnija ravnate- 
ljica Lada, koja je taj posao obavljala 12 godina. 
Najprije sam je zaposlio kao iskusnu stručnja- 
kinju za marketing, u čemu se pokazala vrlo 
sposobnom, samostalnom, spretnom i brzom. 
Kad sam odlazio iz Lada, smatrao sam da bi 
Ivana mogla biti najpogodnija za mjesto rav- 
nateljice. Poznavala je Ansambl, vjerovao sam 
da može osigurati kontinuitet i nastaviti zacr- 
tanim smjerom. Upravno ju je vijeće pred- 
ložilo tadašnjem ministru kulture Antunu 
Vujiću i taj je prijedlog prihvaćen. U vrijeme 
njezina mandata Ansambl LADO ostvario je 
neke od svojih najvećih i najuspješnijih tur- 
neja, ponajprije onu u Japanu, a potom i u 
Australiji i SAD-u 

Ivana Lušić nastavila je voditi LADO uzla- 
znom putanjom koju sam joj ostavio u nasli- 
jeđe, bila je potpuno svjesna širine i važnosti 
dobrog menadžeriranja, suradnje s medi- 
jima, promotivnih aktivnosti i svega onoga 
što prati velike projekte kao što je LADO u 
svojoj kompleksnosti. Na promidžbenom 
i marketinškom planu u moje su doba bili 
uspostavljeni vrlo visoki standardi, od dress 
codea članova Ansambla do konferencija za 
novinare, promotivnih materijala i domje- 
naka za donatore. 

Na moju radost, i aktualno vodstvo Lada 
jako dobro razumije važnost takvih anga- 
žmanainastojiih revitalizirati u optimalnom 
opsegu, koliko sadašnje okolnosti dopuštaju. 
LADO mora biti maksimalno otvoren prema 
društvu, sponzorima i svim institucijama 
sklonima pomagati takav moćni nacionalni 
brend. Svaki novi ravnatelj mora razvijati i 
osnaživati naslijeđe koje mu je ostavio pret- 
hodnik. 

Rekao sam na početku: tradicija i kontinui- 
tet. To je ključ uspjeha, ali i opstanka. — 


Vanda Winter 


glumica i pjevačica 


ZAŠTO VOLIM LADO 


Kako je lijepa zemlja 
u kojoj živimo 


LADO volim jer je riječ o vrhunskom profesional- 
nom umjetničkom ansamblu koji s predanošću 

i dostojanstveno čuva i njeguje hrvatsku mate- 
rijalnu i nematerijalnu baštinu. Svojim izvrsnim 
djelovanjem, virtuoznim mjerilima koja se bespri- 
jekorno ogledaju u svakoj izvedbi, podsjeća na to 
kako je zemlja u kojoj živimo prekrasna i raznolika 
u svojoj kulturnoj tradiciji i nezamjenjiv čimbenik 
pri stvaranju predodžbe našeg nacionalnog identi- 
teta, u povijesti i danas. 

Osim toga, govoreći s krajnje osobne i sen- 
timentalne razine, LADO na posredan način 
povezujem i s vlastitim profesionalnim počecima. 
Zahvaljujući umjetniku Lada Mojmiru Golemcu, 
koji je svoje znanje, iskustvo i kreativnost podijelio 
s kulturno-umjetničkim društvom u kojem sam 
kao djevojčica napravila prve korake na sceni, te 


Zdenko Bašić 
likovni umjetnik 


prvi put grleno zapjevala u dvoglasu, odškrinula su 
mi se vrata jednog puta koji me naposljetku doveo 
do svega ovoga što danas živim i što smatram svo- 
jim zvanjem. 

LADO je ogledni primjer važnosti odnosa neu- 
pitnog umjetničkog dojma i discipline zanata. 
Dokazujući kako jedno nužno proizlazi iz drugog, 
u toj se korelaciji nameće kao motivacija, ali i 
inspiracija, jednako vrijedna za sve druge oblike 
bavljenja glazbeno-scenskim izrazom. 

LADO je - sveukupni doživljaj. Sinestezija. 
Cjelovito, mistično iskustvo prošlosti: zvukova, 
pokreta, glazbe, plesa, boja, okusa, mirisa i emo- 
cija, jednako minuciozno sačuvanih u današnjem 
vremenu i jednakog divljenja vrijednih, kao da su 
položeni u jantar. Od srca im želim da ta njihova 
dugovječnost potraje što dulje. 


Cuvari duha nas samih 


Sve što imamo u svom korijenu, u svom naslijeđu, 
čini nas onime što jesmo. Bili mi toga svjesni ili ne, 
htjeli mi toili ne. Jednom, kad to otkrijemo i pri- 
hvatimo - siguran sam - bit ćemo bogati ljudi. Vje- 
rujem da sam baš zbog toga, kao autor/umjetnik, 
počeo istraživati svoje korijene vezane uz predaju 
i mitove, u kojima sam pronašao širok svijet arhe- 
tipa, podsvjesnih i mentalnih konstrukcija koji 
oblikuju današnjicu, bez obzira na sav socijalni i 
znanstveni napredak za koji se čini da je postignut. 
Kao iu svakoj priči, vrijeme teče u tri smjera i 
bez toga ne bi bilo jasne priče... jednako tako bez 
našeg naslijeđa i bez naših predaka ne bismo posto- 
jali mi danas. I premda ovo zvuči poput suvre- 
menih floskula, koje se često citiraju za potrebe 


raznih manipulacija, želim pojasniti da ovom pri- 
godom mislim na korijen puno stariji od floskula i 
folklora, koji seže dalje od naše emocijama obojene 
prošlosti, daleko prije pokrštavanja, u ono što bih 
se usudio nazvati ,duhom nas samih". Jer upravo je 
to ostalo skriveno u narodnoj kreativnosti, u glazbi 
i pokretu, a u konačnici u predajama prenošenima 
s koljena na koljeno mnogih naraštaja. Za koje mi 
se čini da gube svoju vrijednost u suvremenom 
društvu, iako u sebi sadrže baš ono za čime suvre- 
meno društvo najviše žeđa, a to je taj duh. 

Zbog toga će me uvijek veseliti suradnja s lju- 
dima koji su karijerom i strašću usmjereni na istra- 
živanje i čuvanje tog duha. Hvala LADO, hvala na 
čuvanju tog ,duha nas samih". - 

ZAŠTO VOLIM LADO 

Krešimir Dolenčić 
kazališni redatelj 


Najbolje cure... 
1 dečki na svijetu! 


Zato što silno volim hrvatski jezik, hrvatska nar- 
ječja, izreke, riječi... Išto volim u to bogatstvo pli- 
vati i uranjati zajedno s Ladom. 

Zato što kad čujem zbor Lada obavezno me proži- 
maju trnci, naježim se i krenu mi suze. Nemrem to 
kontrolirati. I neću. 

Zato što sam kao mali poslan po ,meru za kobase". 
Zato što je Gluvo kolo najluđa glazba na svijetu. 
Zato što na koncert i predstavu Lada dođu svi moji 
kojih odavno nema i sjede skup z menom. 

Zato što sam puno puta išel u povorci po Đurđevcu 
s Podravskim svatima. 

Zato što su mi mala sekunda i svi pokvareni inter- 
vali kod sopca, ili u ojkalici, baš harmonični. 


Renata Sabljak 


glumica i pjevačica 


Zato što su to najbolje cure na svijetu. No dobro, 
ajde, i dečki. 

Zato što sam uvijek iznova fasciniran koliko 
instrumenata ti ljudi znaju svirati i kako ih vole. 
Zato što je LADO sve moderniji, kako god svijet 
postaje dosadniji i gluplji. 

Zato što LADO gdje god ode osvoji tri boda u 
gostima. Odmah, u prvom poluvremenu. 

Zato što volim ovu našu Domovinu, 

ma gdje god bila. 

Zato što baš jako volim LADO. 

I zato što LADO voli mene. 

Uvijek me pogode tam gdje treba. - 


Uz vas znamo tko smo 


U ovih nekoliko redaka, potrebnih da bi se izrazile 
vrlo posebne emocije, ne mogu stati sve one riječi 
kojima bih mogla opisati poštovanje i ljubav koju 
gajim prema Ansamblu LADO. Ostavit ću znalcima 
da govore stručnim rječnikom o radu Ansambla, 

a sebi uzimam slobodu napisati nešto osobno. 
Ansambl LADO svim svojim izvedbama u meni 
proizvodi ushit Duše, iskonsku emociju pohra- 
njenu u nama od Davnina, u kojoj se prepoznaju 
naši korijeni i stvara vatromet boja Istine. Duboko 
sam zahvalna Ansamblu što sam bila dijelom 
ciklusa Korizmenih koncerata koji su u meni osta- 
vili dubok trag, što sam imala priliku slaviti svoje 
korijene u interpretacijama Umjetnosti najviše 
razine. Mnogo truda, znanja, iscrpljujućih pokusa, 


uvježbavanja svake pojedinosti i onih neizrečenih, 
naoko nevidljivih segmenata pomno je utkano u 
svaki program, svaki nastup. Izvedbena razina i 
disciplina, kao sastavni dio svega što nam Ansambl 
LADO daruje na pozornici, nemjerljiva je vrijed- 
nost. Ne samo za publiku, nego i za sve one koji su 
nam u naslijeđe ostavili pravo bogatstvo materijala, 
tonova, tekstova, koraka, plesova, narodnih običaja 
koji se prenose s generacije na generaciju. Ta siner- 
gija Baštine može se doživjeti samo u dubini srca. 
Hvala vam što ste tu, snama, što postojite i što nas 
nezaustavljivo podsjećate na to Tko smo. - 


Voli vas i poštuje 
vaša Renata 


sg0a. 


imam malo 
Mira Za sebe,# 


MAX FACTOR X 


SMIRACLE MATCH TEKUĆI PUDER 
Kreirajte svoj izgled tesprijekomom i njegovanom 

kožom u savršenoj nijansi za vas. 
ranje Match tekući puder za savršen nude Iook 


Svaki dan je novi izazov. 
Izaberite partnera kojem vjerujete. UniCredit Group 


NAKNADE 


Dobro došli 


/ Lagrebačka banka 


Misija: 
podrška stvaranju novih vrijednosti temeljenih na znanju, 
kulturnom nasljeđu i prirodnom bogatstvu s ciljem održivog i 
ravnomjernog razvitka svih krajeva Republike Hrvatske 


HRVATSKA BANKA ZA OBNOVU | RAZVITAK 


Strossmayerov trg 9, 10000 Zagreb | www.hbor.hr 


PLESAČI PJEVAČI ANSAMBLA LADO 
Plesači pjevači prvaci: Dijana Banek, 
Dubravko Radić, Bojan Kavedžija 
Plesači pjevači solisti: Jasenka 
Blažon-Ivančan, Zrinka Bogat-Malus, 
Nataša Gluić, Vlatka Hlišć, Tamara 
Horvat, Vlatka Januš-Maroković, 
Adrijana Mamula, Irena Matica, Petra 
Matutinović, Iva Sekula, Sandra Sekula, 
Helena Štrbac, Željko Kveštak, Nenad 
Malić, Dejan Pilatuš, Miljenko Piškorić, 
Hrvoje Radić, Goran Sekula, Krunoslav 
Šokac, Alen Šušković, Goran Vašarević 
Plesači pjevači srednje uloge: 
Snježana Hulina Gustec, Kristina 
Opačić Vrućina, Ana Spišić, Pavo 
Begovac, Matej Gluščić, Boris Harfman, 
Igor Horvat, Dražen Zovko 

Plesač pjevači: Anita Huđek, Klara 
Kašnar, Mateja Kovačević, Iva Piler, 
Ivana Prokop, Maja Putak, Antun 
Leinveber 


GLAZBENICI ANSAMBLA LADO: 
Glazbenici solisti: Saša Dostičić, 
Mladen Kosovec, Željko Kravarščan, 
Josip Križanić, Željko Lukačin, 
Dalibor Paurić, Branimir Ranogajec, 
Stjepan Večković 

Glazbenici voditelji dionica: Igor 
Barić, Branimir Grđan, Mario Hajsok, 
Goran Hlebec, Mladen Trčak 


Ansambl narodnih plesova i pjesama Hrvatske 
Trg maršala Tita 6a, 10000 Zagreb 

Tel. +385 1 4828 472, 4828 473 

Fax +385 1 4828 474 

e-mail: ladoQlado.hr 

web: www.lado.hr 


RAVNATELJ: Krešimir Dabo 
UMJETNIČKI VODITELJ: Ivan Ivančan 


DIRIGENT - GLAZBENI VODITELJ: Dražen Kurilovčan 
PLESNI VODITELJI: Verica Radić, Dubravko Radić 
VODITELJ ORKESTRA: Alan Kanski 

KOREPETITOR: Antun Kottek 


VODITELJ PRODAJE ZA HRVATSKU: Vedran Drobina 
VIŠI STRUČNI SAVJETNIK ZA MEĐUNARODNE 
ODNOSE: Tena Franjić 

VIŠI STRUČNI SAVJETNIK ZA ODNOSE 

S JAVNOŠĆU I MARKETING: Livija Zgurić 

VIŠI STRUČNI SAVJETNIK ZA PRAVNE POSLOVE: 
Valentina Garačić 

RUKOVODITELJ ODSJEKA SLUŽBE RAČUNOVODSTVA: 
Sanja Rogošić 

VODITELJ MATERIJALNE IMOVINE I BLAGAJNE: 
Sanja Čapalija 

VODITELJ LIKVIDATURE I OBRAČUNA PLAĆA: Sanjica Kučko 
VODITELJ ODSJEKA ADMINISTRATIVNIH I 
KADROVSKIH POSLOVA: Željka Hadžić 


VODITELJ TEHNIKE: Mario Ferenčak 
TEHNIČAR-TON MAJSTOR: Matija Auker 
VODITELJ ODSJEKA NABAVE I ODRŽAVANJA: Ivan Đuričić 


VODITELJICA FUNDUSA I RADIONICE NOŠNJI: 
Vesna Kurilovčan 


GARDEROBIJERKA - KROJAČICA: Miljenka Lenđel 


SPREMAČICE: Helena Pali, Ana Tipura 


